Mundu txiki batetik kantuan

Larunbatean urtea beteko da Joxan Artze hil zela. Haren lana abiapuntu hartuta, emanaldi bereziak egingo dituzte zenbait musikarik: Akauzazte, Amorante, Beñat Axiari eta Joseba Irazoki, eta Ibon RG ariko dira bihar Bilboko Kafe Antzokian eta 26an Donostiako Dabadaban, Izar & Star ziklo berezian.

Hitzak zizelkatzen trebea zen Joxan Artze. Badute indarra hark idatzitakoek, eta are indar handiagoa hartu izan dute musikaz lagundu direnean. Idatzitako hitzena baino gehiago, haiekin sortutako doinuarena da askorentzat Artzeren lanak ekartzen duen oihartzuna. Ereserkiak dira Txoria txori, Gure bazterrak eta Ama hil zaigu, baina, Mikel Laboak ez ezik, beste hainbat ahotsek ere kantatu zituzten hark idatzitakoak. Hitzez harago, txalaparta hotsa ere berekin darama idazlearen izenak. Lan handia egin zuen musika tresna hori birsortu eta modernitatearekin uztartzen. Larunbatean beteko da urtea Artze hil zela, eta, urtemugaren aitzakian, haren lana gogora ekartzeko emanaldi bereziak antolatu dituzte. Izar & Star egitasmoak ziklo berezi bat egingo du, eta zenbait musikarik hartuko dute parte datozen egunetako bi emanaldietan: bihar, Bilboko Kafe Antzokian ariko dira, eta hilaren 26an, berriz, Donostiako Dabadaba aretoan.

Lau talde eta musikari ageri dira kartelean: Akauzazte, Amorante, Bas(h)oan (Beñat Axiari eta Joseba Irazoki) eta Ibon RG. Nork beretik eta nork bere erara, Artze oroituko dute 20 minutu inguruko emanaldi banatan. Izenak irakurrita, agerikoa da esperimentaziorik ez dela faltako euskal kultura abangoardiarekin lotu zuen belaunaldiko izen handi hori omentzeko. Proposamen irekia jaso zuten guztiek, eta horrelakoa izango da emango duten erantzuna ere: poemetatik abiatuko dira batzuk, eta, harengan inspiratuta, bestelako ekarpena egingo dute besteek.

Ibon Rodriguezen bakarkako proiektuak, alegia, Ibon RGk irekiko ditu bi emanaldiak. Normalean ez bezala, ez da bakarrik egongo, ordea. Egitasmoa aurkeztu ziotenean, eta parte hartuko zuten gainontzeko musikariak aipatu, «abangoardiaren kontua» bota zuen: «Txalapartarik ez da egongo?». Hasi zen bere zatia irudikatzen, eta Enrique Hurtadorengana jotzea erabaki zuen. Hurtado arte eta teknologia irakaslea da EHUren Arte Ederretako Fakultatean, eta txalaparta jotzeko software bat diseinatu du doktore tesian. Pertsona bakar batek jo dezake txalaparta, ordenagailuak lagunduta. Rodriguezentzat, «txalapartaren ideia, batez ere, bi lagunen arteko harremana da», eta programa informatikora eraman du Hurtadok harreman hori.

Hurtadorekin eta haren softwarearekin txalaparta jotzeaz gain, pianoa eta ahotsa baliatuko ditu Rodriguezek, ohi duen moduan. Kanta batzuk a cappella egingo ditu, eta besteak, musika tresnak lagunduta. Artzek 60ko hamarkadan egin zuen ekarpena nabarmendu nahi du musikariak. Garai hartan idatzitako liburuak aztertzen aritu da, berera eramateko, lan horietako «poesia konkretuak» erakarrita. Zenbakiekin egindako olerkiek, silaba zatikatuek eta hitzak paperean jartzeko modu plastikoak garrantzi handia dute, Rodriguezen ustez, Artzeren poesia ulertzeko: «Bitxia da garai hartan hori horrela egin izana».

Iritzi berekoa da Iban Urizar ere, Amorante izenaren atzean dagoen musikaria. Azken poesia liburuetako «existentzialismoak» baino, nahiago du lehenengoetako hitzek ematen diotena. Fonetikari garrantzi handia ematen dio: «Hitzek, testuingururik gabe, soinuarekin duten indarrari». Hasierako lanei erreparatzean, «oso enblematikoak diren testuez gain», beste gauza batzuk ere topatu ditu Urizarrek: estetika, batez ere. Irudiaren garrantzia, testua paperean jartzeko modua. «Poesiak ematen dituen elementu eta helduleku guztiak baliatzen zituen».

Artzeren lan zabaletik abiatzean, «nahi duzun izkina har dezakezu», Urizarren ustean. Kontzertuetarako, bi testu hartu ditu: bata, oso ezaguna; bestea, ez horrenbeste. Gainera, «atrebentzia pixka batekin», idazlearen poemetako hitzak eta haren jarduna oinarri hartuta, bi testu sortu ditu musikariak berak: «Haren iruditeria aprobetxatu dut nirera ekartzeko».

Joseba Irazoki gitarristak badu eskarmentua poesia musikatzen, eta eroso aritzen da lanean Artzeren hitzekin: «Oso onomatopeikoa da; musika jartzeko nahiko erraz egin ahal dela uste dut». Poesia musikala iruditzen zaio, eta argi ikusten du hori Mikel Laboarekin egindako lanean. Are gehiago, Joseba Irazoki eta Lagunak taldearekin kaleratu berri duen Zu al zara? diskoko kanta instrumental bat Artzeren poema batekin kantatzen zuen hasieran. Hitzik gabeko bertsioa egokiagoa iruditu zitzaion diskorako, baina hitz eta guzti joko du lehenengoz Izar & Star-eko emanaldietan.

Iaz, Beñat eta Julen Axiari aita-semeekin grabatu zuen Irazokik Bas(h)oan diskoa, eta formatu horretan aritzea zen haien asmoa, baina duoan ariko da azkenean, Beñatekin batera. Hark disko batzuetan Artzeren poemekin egindako kantuak abestu izan ditu, eta horietako bi joko dituzte kontzertuetan. Ezin horretan bakarrik geratu, ordea: «Denbora baldin badaukagu, gustatuko litzaiguke inprobisazio bat egitea».

Akauzazte izango da talde formatuan ariko den bakarra, eta azkena joko du. Azken urteetan, talde handian eman dituzte zuzenekoak: bi bateria, bi gitarra, baxua eta teklatua. «Emanaldi berezirako, denbora tartea ere murriztua denez gero, zerbait txikiagoa egitea pentsatu genuen», Iker Arrazola bateria jotzailearen hitzetan. Gitarrarik gabe ariko dira: baxua, teklatua, loop-ak, eta, bi baterien ordez, pare bat tinbal eta txindata.

«Erraz» aukeratu dute errepertorioa. Izan ere, Akauzazte danok diskoan (2009) Artzeren hitzekin egindako abesti bat zuten, eta ordutik zuzenean ere jo izan dute: Nere amari. Osaera aldatuta, «kantaren beste bertsio bat» egingo du taldeak, zati bana gehituta hasieran eta bukaeran. Ur gardenak lanean ere (1998) bazuten poetaren hitzekin osatutako Aintzina, basabereak kanta, eta hori ere berreskuratu nahi dute amaiera aldera. Artze «oso figura esperimentala» izan da, Arrazolaren hitzetan: «Beti egon da hor».

Hitzezko eskulturak

Poesiarekin zein txalapartarekin egindako lanaren gainetik, Irazokirentzat Artze «artista bat zen zentzu orokorrean: testuari edo musikari garrantzia eman ordez, orokortasuna bilatzen zuen, sentsazioak, zerbait konkretua».

Haren kontrara, Rodriguezi ez zaio erraza egin poemak musikatzea, lehen begiratuan ez baita ageri errimarik: «Goitik beherako segidak dira, eta a priori ez dute musikaltasun handirik. Ez dira bertsoak: paperean ikusi, eta eskulturak dira ia-ia».

Artzeren lan asko musikatu izan dira, ordea, eta haiekin egindako musika iruditeria jakin bati lotua egon izan da beti, Ez Dok Amairuren bueltan, batez ere. Hortik urruntzea eta hitzak bere musikarekin uztartzea izan da Rodriguezen helburuetako bat: «Ez nuen Mikel Laboaren bertsiorik-edo egin nahi, ez nuen hortik jo nahi». Hori izan da Urizarren asmoa ere: «[Artze] Mediatiko egin zen Laboaren, Benito [Lertxundiren] eta haien bitartez, eta haren poeta lana fagozitatu zen, kantugilea balitz bezala».


Talentua Sustatzeko Bekak eman ditu Markina-Xemeingo Udalak

Herritarren gaitasun edo ahalmen bereziak saritzea helburu duten Talentua Sustatzeko Bekak eman ditu Markina-Xemeingo Udalak. Udalak 5.000 euro bideratu ditu, guztira, beka horietara, eta aurkeztu diren bederatzi hautagaien artean banatu dute kopuru hori.

Alaitz Aranbarri Gutierrezek (Gimnasia erritmikoa), Mikel Ansola Garitagoitiak (Musika) eta Asier Unzueta Jaiok (Motokrossa) 900 euroko beka jaso dute; Aiora Agirregomezkorta Gandiagak (Atletismoa) 700 eurokoa; Jonan Bilbao Omaetxebarriak (Atletismoa) 500 eurokoa; Ainara Mugartegi Solozabalek (Atletismoa), Julen Amoros Barrutiak (Kooperazioa) eta Naia Egia Aransolok (Kooperazioa) 300 eurokoa, eta Gorka Mugartegi Solozabalek (Atletismoa) 200 eurokoa.

Udalak azaldu duenez, ondorengo irizpideak eduki dituzte kontuan bekak ematerako orduan: eskatzailearen ibilbidea, herriari egindako ekarpena, proiektuaren zailtasun tekniko eta logistikoa, emakumezkoa izatea, ezintasunen bat izatea eta 2019an udalaren diru-laguntzarik jaso ez izana.

Udaletxeko osoko bilkura aretoan egin zuten beka banaketa barikuan [ekainak 5]. COVID-19ak eragindako egoera dela-eta, segurtasun neurriak bermatu asmoz, bakarrik bekadunek parte hartu zuten ekitaldian.


Haur eskolako lanei nola berrekin?

Baina urtea despeditzear da, eta enpresa kontratatzeko deialdia egin eta hura lanean hasteko urtea despedituta legoke. Horregatik, Altsasuko Udalak azken bilkuran aho batez erabaki zuen Hezkuntza Departamentuari eskatzea elkarrekin haur eskolarako finantziazio plan berria egitea. Hezkuntzak 202.965 euroko diru-laguntza eman dio Altsasuko Udalari. Lanek, ordea, 1,5 milioi euroko aurrekontua dute eta udalak gainontzeko lanetarako finantziazio laguntza mantenduko den jakin nahi du. Arkangoa Altsasuko Udalak azken bilkuran erabaki zuen Arkangoa sektoreko hirigintza garapena atzeratzea. 2005. urtean Zuazu Moneo taldeari alternatibak aurkezteko lana eman zitzaion, baina, orain, udalarekin ados kontratua suntsitzea erabaki dute, plana ez baita martxan jarri. Era berean, Udalak erabaki zuen 2005etik horretarako bideratuta zeuden 64.000 euroei beste erabilera ematea. Gaur egun garapen maila ezberdina dute Altsasuko Zelandi, Otai eta Lezaldeko bizitoki-sektoreak eta Dermauko industria eremuak. Baikolar moduko sektoreak lehentasunezko bihurtu dira denborarekin. Etxebizitza merkatuaren bilakaera eta ingurumen eskaera berriak ikusita, Udalak egoki jo du hurrengo legegintzaldian hirigintza plana berraztertzea, sektore gehiago garatzen hasi aurretik.


Partehartzea eta elkartasuna sustatu dituzte Sorgin Jaiek San Pedroetan

Sorgin Jaiak

Sorgin Jaiei agur esan ostean eta pixkanaka pixkanaka gauza guztiak jasorik ditugunean, jaiak kanpo eta barrutik bakoitzak nola bizi izan dituen eztabaidatzen izan gara mahai inguru batean, horren emaitza da honako idatzia.

Aldez aurretik argitu behar da, horrelako antolakuntza maila handia eskatzen duen ekitaldi batek, bi balorazio ezberdin biltzen dituela, bata barne mailan eta antolakuntzari dagokiona, zeina ez den horren publikoa eta bestea aldiz guztiok ikusi eta parte hartu ditugun kontuei dagokiena zeina publiko egingo dugun hemendik aurrera.

Balorazio orokorra, oso ona izan da. Hemen puntuz puntuko balorazioa.

Jai parte hartzaileen eredua

Aurtengo jaietan egunetik egunera harridura erabatekoa izan da, espero ez genuen jende kopurua bildu baita metro karratu txiki bezain goxo horietan, beste herrietatik etorritako jendea ere asko ugaritu delarik.

Baina horrek ez du jaien herritartasunean askorik eragin, eta esan daiteke ikusgarria izan dela jendeak parte hartzeko izan duen zaletasuna burutu diren ekintza guztietan, dantza, karaokea, margoketa, umeen bazkaria, Oriako jaitsiera e.a....

Honela bada esker mila parte hartu duten herritar guztiei eta muxu sorgindu bana guzti guztiei. Berriro errepikatzen dugu 8 urte hauetan esana, herriak eginak herriarentzat.

Alboko herriekin lanean

Esperientzia oso positiboa eta polita iruditu zaigu larunbatean zehar beste herriekin batera eginiko joko eta abarrak. Iada lagun berriak egin ditugu, batzuk lagunak baino gehiago ere!! !

Horregatik orain urtean zehar guk egin beharko dugu bidaia beste herrietara. Ea herrien arteko hartu emanak handitzen ditugun eta giro sano batean jendea ezagutu.

Belarritik tiraka

Belarritik tiraka hasita badira bat baina gehiago kontatzekoak, lehena guri dagokigunez, Altxorraren bila ez burutzea, bigarrenez, txoznaren itxiera orduarekin azken egunean izandako deslizea. Honekin barkamenak eskatzen dizkiegu inguruko bizilagunei.

Baina badira ere gureak izan ez diren akatsak:

- Larunbat gauean komun kimikorik ez zen izan herriko kaleetan, horrek dakarrena kontutan hartuta. Udaletxeari galdetu zergatik.

- Oriako jaitsieraren ostean udalak ez zuen agindu zuen bezala hipodromoko berja ireki.

- Oholtza aurten ere Sorgin Jaien kontura eta Zestoako udalari esker jarria. Udalak agindurikoa bete gabe utziaz.

Hemendik mila esker ala ere udaleko langileei, oholtza montatzen buru belarri ibiltzeagatik.

- Presentzia poliziala. Sorgin Jaiek salaketa berezia burutu nahi dute batez ere igande gauen jasan behar izan genuen presentzia polizialaren aurrean.

Sorgin gunean 4 urteetan ez da sekula inolako istilurik izan, orduan zergatik eta zertarako horrenbeste polizia?

Honekin batera astearte arratsaldean sorgin gunera eginiko sartu irtena ez dugu ulertzen, ulertzen ez dugun bezala herri honetan argazki batzuekiko eta herriko pertsona batzuekiko dagoen maitasuna zergatik debekatu nahi duten.

Eskerrak

Mila esker herritar guztiei, bertan izan ez zaretenoi gonbita hurrengo urteetarako, eta egon zaretenoi milaka muxu.

Lanean ibili zareten guztiei, aupa zuek! Zuek gabe ez litzateke berdina izanen, Zestoako udalari eta bertako langileei besarkada bat, oholek badute pixua!! !

Ala ere galdera batekin amaitu nahi dugu balorazio hau, zergatik jai parte hartzaile eta euskaldunak nahi dituenak bi bider ordaindu behar ditu jaiak?


Lomce Legea aztertuko dute gaur Erandion eta Leioan

Espainiako Wert ministroak LOMCE (Ley Orgánica para la Mejora de la Calidad Educativa) lege-proiektuaren berri eman zuenetik, eztabaida bizia sortarazi da hezkuntza eragile eta komunitatearen barruan. Denetariko hitzak erabili dira hezkuntza molde berriekin arautzera datorren lege egitasmoa kalifikatzerakoan: zentralizatzailea, adoktrinatzailea, uniformatzailea, atzerakoia, segregatzailea, elitista... Euskal Herrian begi bistakoa da LOMCE lege-proiektuak sortarazi duen aurkakotasun zabala. Horren erakusgarri, larunbat honetan, urriak 12, Bilbon, Hezkuntza alorreko eragile eta erakunde anitzek deituriko nazio mobilizazioa (17:30ean, Jesusen Bihotzetik), "LOMCEri ez!, Euskal Herrian gure hezkuntza eraiki!" lelopean burutuko dena. Hori dela eta, eta lege egitasmo horren ezaugarriak eta inguruabarrak ezagutarazteko asmoz, Erandioko Ernaik hitzaldia antolatu du gaurko, osteguna, euskal hezkuntza sisteman lege proiektu horrek izan ditzakeen ondorioez eta legearen aurreko ikuspuntuez gogoeta zabaltzeko. Hitzordua 19:00etan jarri dute, Kalezulo gaztetxean. Egun eta ordu berberean, baina Leioan, mahai-ingurua egingo dute, Ongi Etorri euskaltzaleon topalekuak antolatuta. Argazkian, solasaldia Ongi Etorri topalekuan / © Ongi Etorri Leioa BiziZberritzen.

Horrenbestez, Nerea Undabarrenak (LAB), Javier Garatek (EILAS), Ikoitz Arresek (Ikasle Abertzaleak), Koldo Tellituk (Ikastolen Elkartea) eta Lurdes Imazek (EHIGE Gurasoen Elkartea) parte hartuko dute Leioako mahai-inguruan, Christian Reinicke Leioako Barandiaran ikastetxeko irakasleak gidatuta.


Denboraldiaren une erabakigarrian sartu dira

Tolosa CF-ko 1. Maila Nazionaleko taldea jaitsiera postuetan dago, eta zazpi jardunaldi falta dira liga amaitzeko.

Liga txapelketaren zati erabakigarrian sartu da Tolosa CF-ko 1. Maila Nazionaleko futbol taldea. Une honetan hamabigarren postuan dago, hau da, azken hirugarren, 15 punturekin. Jaitsiera postuetan dago taldea, azken hirurak jaisten baitira, eta zazpi jardunaldi falta dira liga amaitzeko. Asteburuan Mulier taldearen aurka partida garrantzitsua izan zuten, banako berdinketarekin amaitu zena. «Gure aurretik bi puntura geneukan, eta irabaziz gero aurretik jartzen ginen eta jaitsiera postuetatik kanpo», esan du Imanol Cabero entrenatzaileak.

Asteburu honetan atseden hartzen du ligak, eta hurrengo asteburuan dute jardunaldia. Atletico Revellinen aurka dute. «Oso garrantzitsua izango da, guretik lau puntura baitago, eta etxean jokatzen dugu. Zaleen laguntza ere garrantzitsua izango da», esan du Caberok. «Gainera Mulier eta Logroño taldeek jokatzen dute jardunaldi horretan, hau da, gure gainetik eta gure atzetik dauden taldeak. Beraz, jaitsiera postuen inguruan gabiltzan lau taldeen arteko norgehiagoka zuzenak izango dira».

Falta diren zazpi partidetan, azkenaldian duten dinamikarekin jarraitu nahi dute: «Azken lau partidetan sentsazio hobeak ditugu. Orain puntu gehiago lortzea falta da. Ikusten dugu partida bat irabaziz gero jaitsiera postuetatik atera gaitezkeela, eta horri eutsi nahi diogu. Mailari eustea zen gure helburua denboraldi hasieran, eta hori lortuz gero saria izango zen guretzat».


Gurea asma

Sorgin zelaian gurea asma lelopean, EHZren 22. aldia zen egitekoa asteburuan Lapurdiko barnealdean. Lekorneko sorgin zelaia infernu bilakatu dute, ordea, lohiak, haizeak eta euriak. Muntaketan zehar eztabaidan aritu ondotik, ostiralean eman zuten berria, harantz abiatzekoa nintzela: «EHZ festibala bertan behera geldituko da». Ez nuen sinesten ahal hasieran: bertan behera, zinez? «Eginen dugu dantza euriaren azpian, zikinduko gara, ekarriko dugu jendea ahal den bezala», pentsatu nuen nirekiko. Baina ez, oraingo honetan ezin izan da.

Erabaki zuzena izan zela ikusi genuen ostiral arratsaldean Lekornera iritsi orduko. Dena zen lokatza, dena goibela... baita aurpegiak ere. Festibal askorik ezin izango zen egin panorama horretan. Eta larunbateko eguraldi zakarrak berretsi zigun antolatzaileen erabakia. «Egiten bagenuen, paretaren kontra gindoazen zuzen», antolatzaile batek errana.

EHZ ez du sorgin zelai batek soilik egiten, ordea. Interesgarriagoa da oraino leloaren bigarren zatia: gurea asma. Baita duela bi urte erabilitakoa ere: Hogei urte, urtero sortzen. Lelo horiek esaldi soil ez direla erakutsi baitute ehunka lagunek Euskal Herrian zehar asteburuan. Lehenik, Lapurdin bertan: Lekornera desmuntaketara hurbildutako jendetzak lehenik, eta, ondotik, Hazparneko eta Kanboko gaztetxeetan sortutako giro ederrak. Festibala ez eginagatik, bere txikian bete baitziren jaialdiaren helburuak: txoko anitzetako gazteak elkartzea, auzolanean, eta musikaz eta kulturaz gozatzea.

Eta elkartasun erauntsiari tantak gehitzen segitu zuten igandean Le Bukowski aretoan, eta halaxe eginen ere gaur Bilboko Biba-n eginen duten jaialdiarekin. Nahiz eta ekonomikoki gaizki izan, besta eredua ezbaian den arren eta eguraldiaren arriskua beti presente izanik ere, ez nau sobera kezkatzen EHZren geroak: asmatu eginen baitu, asmatzen segitzen duen bitartean.


Ama eta liburu elektronikoa

Aste honetan liburu azoka batean egon naiz, Internetez erosi nuen liburu elektroniko bat erosi dudan aste berean. Espero ez nuen sentsazio bat izan dut bertan; liburu interesgarriak zeuden (Euskal hiria; reflexiones sobre la ciudad y las ciudades vascas ), baina paperezko liburu bat erostea niretzako traba bihurtu da. Edukiak asko interesatzen zaizkit, baina asko mugitzen naizenez, eduki asko leku gutxian eramateko beharra ere badut.

Uste dut gertatzen zaidan hau gero eta jende gehiagori gertatuko zaiola. Liburuak irakurtzeko gailuak gero eta merkeagoak dira, eta hainbat motatakoak daude. Tinta elektronikoa erabiltzen duten liburu elektronikoek liburu arrunt batek eskaintzen duen erosotasuna ematen dute. Interneten apur bat ibili eta denbora luzez irakurtzen pasa behar ez badugu, tableta merke asko dago, eta horiek ere liburu digitalak irakurtzeko aukera ematen dute. Horietatik kanpo ere tableta arruntek, pantaila handiko sakelakoek eta ordenagailu eramangarriek ere aukera ematen dute honetarako.

Hala ere, oraindik ere muga handi bat dago: edukia. Eduki guztia ez dago digitalizatua; gezurra digitalizatua badago liburuaren edizio prozesu guztia horrela izaten da, baina gero ez da liburu digital gisa argitaratzen. Euskararen kasuan hori oraindik larriagoa da, eta, Susarena bezalako salbuespenak izan ezik, prezioak eta liburuei ezarritako giltzatakoak ez dituzte batere erakargarri egiten.

Prezioaren kontuan, batzuk BEZari egozten diote ardura. Egia da liburu arrunt bati ezartzen zaion %4 izan beharrean %18 dela, baina horrek ez du justifikatzen. Argi dago liburuaren industria prozesua mantsotzen saiatzen ari dela, negozio eredu baten bila dabilen bitartean. Harpidetza ereduak, zerbitzu gehigarriak, erraztasunak, prezioak... Hori guztia mahai gainean jarri behar da.

Amak erakusten dizkiodan gailu guztiekin normalean interes gutxi erakusten du, baina oraingoan ezberdina izan zen. Espero ez nuen erreakzio bat izan zuen; normalean interes gutxi erakusten du, baina oraingoan interes bereziz jarraitu zidan. Berehala ulertu zuen zertarako zen, baita nola erabili ere.

Horrek adierazten dit erabakiak hartzeko momentua dela. Bestela ere, kulturak beti bere bidea aurkitzen du: http://epubgratis.net.


Donibane-Majestik-ek Oñatin du partida larunbatean

Oñatira joango dira etzi (hilak 7) Donibane Majestik taldekoek, Oñatiko Izarraitz taldearen kontra jokatzera. Kopa jokatzeko aukera gutxi dituzte arrosek, baina aukera gutxi horiek borrokatzen ahaleginduko dira arrosak, hango Zubikoa kiroldegian. 16:00etan hasiko da partida.


'El Conquistador'eko castinga: Leire Ferreiro, berriz etxera bueltan

Hamabi urtez Alacanten bizi izan da eta, duela gutxi, itzuli da Euskal Herrira.

Gaurko hautagaiaren izena Leire Ferreiro da.&' || 'nbsp;Alacanten igaro ditu bere bizitzako azken hamabi urteak. Duela gutxi itzuli da Euskal Herrira. Oso baikorra, alaia eta nekaezina da eta beti dago pozik. Ez du gogoko jendearen nagikeria. Are gehiago, berak taldearentzako lanean aritu eta gainerakoak alferkerian ari direla ikusten badu, haserretu egiten da. Berarentzat taldea funtsezkoa da. Halaber, izaera eta iraunkortasun handia ditu. Aukeratuetako bat izanez gero, hotza litzateke Patagonian gainditu beharreko oztoporik handiena. Leire edo beste hautagaiei zure puntuazioa eman diezaiokezu&' || 'nbsp;castingaren bideoaren behealdean aurkituko duzuen estekari jarraitu. Botoa ematen duzuen guztion artean laster ezagutzera emango dugun sari bikain bat zozkatuko dugu.

Egunero hautagai baten castingaren bideoa eskegiko da saioaren webgunean. Hala ere, Patagoniara joango diren 24 lehiakideen izenak ez ditugu urtarrilera arte ezagutuko. Datorren abenduaren 29an eta urtarrilaren 5ean ETB-2k saio bereziak eskainiko ditu 70 hautagaiak aurkezteko. Saioaren amaieran ezagutuko ditugu Patagoniara joango diren 24 lehiakideen izenak.

Aurten ere jende ugari izan da ''El Conquistador del Fin del Mundo''n parte hartzeko castingetan. 1.800 pertsona baino gehiago gerturatu ziren ekainean Bilbon, Donostian, Gasteizen eta Iruñean egin ziren deialdietara.


Oroimenari lekua egiteko eskatu du Gernika 1937-2012k

Biharko eta etzirako antolatu dituen jarduerak aurkezteagaz batera, horietan parte hartzeko deialdia egin du Gernika 1937-2012 ekimenak, «oroimenari lekua» egiteko, alegia. Izan be, nabarmendu dutenez, «etorkizunean lantzeko hainbat gauza ikas ditzakegu iraganean sufritu genuenetik».

Bada, bihar arratsaldean Estaturik gabeko nazioak izenburupean Lizeo Antzokian egingo duten mahai-inguruan parte hartzera deitu du Gernika 1937-2012k. Azaldu dutenez, Flandriako (Steven Vergawen eta Bert. Dekeyzer, VVBko ordezkariak), Herrialde Katalanetako (Joan B. Vives eta Ana Arquee) eta Euskal Herriko ordezkariak izango dira hizlariak 19:00etan hasiko den berbaldian, eskoziarrek ezingo baitute etorri. Dena den, haiekin Internetez konexioaren bat egiten ahaleginduko dira.

Etzi, bestetik, sirena hotsak hastearekin batera Gernika 04 minutu ekimenagaz bat egiteko eskatu du Gernika 1937-2012k. Hain zuzen, 15:45etik aurrera lau minutuko geldiune isila egingo dute bihar. Kultur Batzordeak hiru bilgune aukeratu ditu elkartzeko: Eria, Errenteriako zubia eta San Kristobal plaza. «Pentsatzeko, oroitzapenak gogoratzeko, gure guraso, aiton-amonek kontatu eta bizi zutena oroitzeko minutuak izango dira».


Gaur deklaratu dute Garzon epailearen aurrean Aittor Arantzabalek eta Mikel Garaiondok

Gaur deklaratu dute Baltasar Garzon epailearen aurrean asteleheneko, otsailaren 11ko, sarekadan atxilotutakoek. Tartean, Aittor Arantzabal eta Mikel Garaiondo bergararrek.

Arantzabalek eta Garaiondok uko egin diote magistratuaren galderei erantzutea. Fiskalak baldintzarik gabe espetxean sartzeko eskatu du.

Garzon epaileak 18:00etarako deitu ditu alde guztiak bere erabakiaren berri emateko.

Batasuneko Mahai Nazionala berregiteko ahaleginean aritzea, eta, ondorioz, ETAKo kide edo laguntzaile izatea leporatu die Garzonek atxilotuei.

Iazko urriko Segurako (Gipuzkoa) sarekadan desegin zutela iritzita, Batasuneko Mahai Nazionala berriro eratzen aritzea egotzi die Garzonek atxilotuei, eta, ondorioz, ETAko kide edo laguntzaile izatea.

Atxilotuen artean Batasuneko Mahai Nazionaleko kideak eta EHAK-koak daude. Baita Kepa Bereziartuta EAE-ANVko presidentea. Guardia Zibilak Bereziartuaren jabetzako lojak miatu ditu bart Barakaldon (Bizkaia).

Aittor Arantzabal eta Mikel Garaiondo bergararrez gain, gainotzeko 12 atxilotuak hauek dira: Karmelo Landa, Sonia Jacinto, Jesus Maria Agirre Arrobare, Mikel Etxaburu, Eusebio Lasa Altuna, Peio Xabier Galvez, Joseba Zinkunegi, Josetxo Ibazeta, Iñigo Valdakalonge, Jose Manuel Jurado eta Karmele Aierbe dira atxilotutako beste hamabi kideak. 14. pertsona bat, Nuria Alzugarai, Granadan atxilotu zuten, Askatasunaren arabera, preso bat bisitatzera joan eta gero.


Garbiketa lanak egiten ari dira Oria ibaian eta Amundarainen

Oria ibaian eta Amundarain errekan garbiketa lanekin hasi dira Ordizian. Asteazkenetik ari dira lan horretan, eta bi astez luzatuko dira. Ordiziako Udalak jakinarazi duenez, «egun bakar batean 1.000 kilo zabor atera dituzte Txukun Lorezaintza enpresako langileek».

Amundarain errekan hasi dituzte garbiketa lanak eta ondoren Oria ibaian jarraituko dute, ibai ertzean kateaturik dauden zaborrak bilduz, bertatik ateraz eta kamioian zabortegira eramanez, gero bertan sailkatzeko eta pisatzeko. Lanak eskuz egiten ari dira, ez da makinarik erabiliko.

Itsasora ez iristea helburu

Duela bi urte hasi zen udala,Ordizia igarotzen duten ibai eta erreketan garbiketa lanak egiten. 2018an, 8.000 kilo zabor atera zituzten, lau kilometroko eremuan. 2019an, berriz, 5.500 kilo.

Garbiketa lan hauen helburu nagusia da, zaborra errekan behera itsasoraino ez iristea. Azkeneko urteetan egindako lanarekin beraz, 13, 5 tona gutxiago iritsi dira itsasoko uretara.


Bosgarren urtez elkarrekin eraikitzen proiektuaren baitan lanean

Aurten bosgarrenez, Elkarrekin Eraikitzen proiektua landu da. Prozesuan zehar, 5 ikastetxe, 9 erronka, 9 irakasle, 40 eragile inguru eta 180 ikaslek baino gehiagok hartu dute parte.

Proiektua, Iraurgi Berritzenek –Urola Erdiko garapen eta berrikuntza agentzia-, dinamizatzen duen eragileen lankidetza sarean –IB Sarea- du jatorria eta eskualdeko ikastetxeez gain hainbat eragilek hartu du bertan parte.

Proiektuan zehar, ikasleak euren ikasketa prozesuan protagonista izan dira eta euren kabuz eskualdeko eragileen errealitate ezberdinak ezagutu dituzte, elkarrizketa eta bisita bitartez.

Urola Erdian, 2018ko ekainak 19.

HEZKUNTZA GUNEA – IB SAREA

Iraurgi Berritzen, Urola Erdiko garapen eta berrikuntza agentziak eskualdeko eragileen partehartzea nahiz lankidetza bermatzeko artikulatzen duen eragile sarean kokatzen da ekimena. Zehazki, "IB Sarea" deituraz ezagutzen den lankidetza sare honen baitan egituratzen den Hezkuntza Gunean du jatorria ekimenak.

Egun Hezkuntza Gunea, eskualdeko 5 ikastetxeek – Azkoitia BHI, Floreaga Salestar Ikastetxea, Iraurgi Ikastetxea, Azpeitiko Ikastola Ikasberri eta Urola Ikastola - lankidetza sustatzeko duten espazioan datza eta bere jarduera nagusiki DBH eta BHI mailetara bieratzen da.

Guneak, gaur egun eta etorkizunean gizarteak dituen erronkei aurre egiteko ingurune egokia sortzea du helburu. Oro har, guneak, ikastetxe ezberdinek amankomunean dituzten beharrak identifikatu eta hauek asetzeko lankidetza proiektuak sustatzea du jomuga lan talde ezberdinen bitartez. Honetarako, lankidetza espazio ezberdinak gidatu eta proiektu eraldatzaileen garapena sustatzen saiatzen da.

Lankidetzan lantzen diren lan lerroak, 3 oinarri nagusitan egituratzen dira. Batetik, "IB Sareak" eskaintzen dituen aukerez baliatuz, ikasleei eskualdeko eragile sozioekonomiko ezberdinekin harremanak izan eta eskualdeko errealitatea ezagutzeko aukera eskaini nahi zaie. Bestetik, ikasleengan zientzia, teknologia nahiz ikerketa gaitasuna eta zaletasunak landu nahi dira. Azkenik, garatzen diren proiektuen bitartez, metodología berritzaileen aplikazioa sustatu nahi da ikastetxeetan.

ELKARREKIN ERAIKITZEN 2017-18 PROIEKTUAREN GARAPENA

Elkarrekin Eraikitzen 2017-18 proiektuaren amaierako ekitaldia ospatu da gaur, asteartea, Azkoitiko Elkargunean. Ekitaldia 11:30etatik 13.30etara izan da eta eskualdeko ikastetxe, udal nahiz eragile ordezkariak izan dira bertan. Jardunaldiari, eskualdeko udal ordezkarien agurrarekin ekin zaio.

Aurtengo ekitaldian eskualdeko 5 ikastetxek (Azkoitia BHI, Floreaga Salestar Ikastetxeak, Iraurgi Ikastetxeak, Ikasberri Azpeitiko Ikastolak eta Urola Ikastolak) hartu dute parte. Proiektuaren koordinatzaile lanetan, berriz, Iraurgi Berritzen -Urola Erdiko garapen eta berrikuntza agentzia- aritu da. Proiektu honen garapenarekin, garapen eta berrikuntza agentziak eskualdeko hezkuntza eragileekin lan egiteko duen konpromisoa berretsi du.

Elkarrekin Eraikitzen proiektuak ikaslea proiektuan nahiz honek dakarren ikasketa prozesuan protagonista egiteaz gain hiru helburu nagusi bete ditu. Batetik, ikasleen artean ekintzailetzari lotutako balioak eta gaitasunak sustatzea du helburu; besteak beste, iniziatiba edo komunikazio gaitasuna. Lehen helburu hori bete ahal izateko, proiektuak irakasleei metodologia berritzaileekin esperimentatzeko aukera eskaini die. Proiektuaren 3. eta azken helburua, berriz, ikasleek eskualdeko egoera sozioekonomikoaren berri izatea da, etorkizunean lan munduan sartu aurretik dagozkien erabakiak ahalik eta informazio gehienarekin har ditzaten. Prozesuan zehar DBH 3 edo 4 mailako ikasleek hartu dute parte.

Jardunaldia, bi atal nagusitan antolatu da. Lehenik eta behin, ikasleek ikasturtean zehar landu dituzten erronkak aurkeztu dituzte. Aurkezpenean, prozesuan zehar ikasitakoak eta euren bizipenak aurkeztu dituzte.

Bigarren zatian berriz, ikastetxe ezberdinetako ikasleek lagunduta mahaingurua egin da. Mahianguruan, besteak beste, jarraian zerrendatzen diren ideiak aipatu dira:

"Ikastetxetik atera eta kanpoko errealitatea gertutik ezagutzeko aukera eman digu proiektuak"

"Prozesuaren hasieran, kostatu zitzaigun lanaren ildoa hartzea, dena den IB-tik sentsibilizazio saioa egitera etorri zirenean argiago ikusi genuen dena"

"Eskualdeko eragile ezberdinen errealiatea ezagutzea oso baliagarri izan zaigu, eragile ezberdinetako ordezkariek esku zabalik hartu gaituzte eta honek asko animatu gaitu""Eskerrak eman besterik ez dugu eskuazabalik hartu gaituzten enpresa ordezkariei, Iraurgi Berritzenekin batera"

"Ohituak ez gauden espazio baten mugitzea ekarri digu proiektuak"

"Hasieran harraro xamar sentitu ginen harren, eroso amaitu dugu prozesua eta balioan jartzen ditugu, geure intereseko kasuen azterketa lan taldean egiteko eman digun aukera proiektuak"

Aurten ere proiektua bi fase nagusitan egituratu da. Lehenik eta behin, eskualdeko ikastetxeetako irakasleek elkarlanean, ondoren ikasleek landuko duten prozesua diseinatu eta definitu da. Bigarren fasean, aldiz, ikasleak talde txikitan bilduta, irakasleek planifikatutako prozesuaren bitartez, Iraurgi Berritzenek proposatutako 9 erronka erreal hausnartu eta landu dituzte.

Proiektuaren datuak eta faseak

Parte-hartzaileek, bereziki ikasle nahiz irakasleek, bosgarren edizio hau ere positiboki ebaluatu dute eta izan dituen parte-hartze datuengatik ere arrakastatsutzat jo daiteke. Proiektuan zehar, 5 ikastetxe, 9 erronka, 9 irakasle eta 180 ikaslek baino gehiagok hartu dute parte. Horiez gain, prozesuan zehar ikasleek egin dituzten elkarrizketa eta azterketa lanetan 40 eragiletik gora hartu dute parte. Besteak beste, hainbat enpresa ordezkari, Azkoiti nahiz Azpeitiko udal ordezkariekin, Urkomeko ordezkariekin, Merkatari elkarteetako teknikari nahiz merkatariekin, Iraurgi Berritzeneko ordezkariekin, Osasun Zentroetako ordezkariekin nahiz lehen sektoreko hainbat ustiategitako arduradunekin egoteko aukera izan dute ikasleek.

Ekitaldiaren egitaraua


Lehia berpiztuko da Elezkano I eta elorriarren artean Olazarren

Igor Azpiri eta Jon Landaburu elorriarrek, ostegunean Zaldibarko Olazar txapelketako estraineko partida jokatuko dute. Asier Beitia usansoloarra eta German Galarza galdakoztarra izango dituzte aurkari.

Igor Azpiri eta Jon Landaburu elorriarrek, bihar Zaldibarko Olazar txapelketako estraineko partida jokatuko dute. Asier Beitia usansoloarra eta German Galarza galdakoztarra izango dituzte aurkari.

Elorriarrak dira garaipena eskuratzeko faborito. Baina txapelketako antolatzaileetako bat den Enrike Agirrebeitiak adierazi duenez lan gogorra egin beharko dute hauek, Galarza aurkaria sasoian dabilelako, maila handia emanez. Donostiako Antiguoko txapelketako promesen mailako irabazlea izan da galdakoztarra. Bergarako txapelketan ere finalera iritsi zen Arrieta bikote zuela baina faborito ziren Elezkano I eta Tolosaren aurka galdu egin zuten, 21-22. Azken honek, Biharko Izarrak txapelketa irabazi zuen Santxo gipuzkoarra bikote zuela, Jon Landaburu eta Danel Elezkano garaituta.

Elorriarren esku egongo da partidaren erritmoa ezartzea. Azpiri jokoan sartzea litzateke gakoa, erritmoa ezarriz eta aurrekaldean diferentzia markatuz. Landaburu eta Galarza, atzekaldean berdintsu ibiliko lirateke biek eurena ematen badute, joko luzea eta borrokatua.

Azpiri-Landaburu bikoteak irabaziz gero, eskilarako sisteman multzoko liderren kontra jokatu beharko luke hurrengo partida. Multzoko liderren aurka irabazita, final laurdenetarako sailkatuko litzateke bikote elorriarra.

Jauregi gipuzkoarrak eta Oronoz nafarrak ere ostegunean jokatuko dute partida lau terdian. Lehia parekatuta dago, ez dago faborito argirik.

Iazko gazi-gozoa gainditu nahian aterako dira elorriarrak kantxara. Izan ere, iazko Olazar txapelketako final laurdenetan ere elorriarrek Elezkano I izan zuten aurkari, orduan Gorrotxategi bikote zuela. Azpiri eta Landaburuk 5-22 galdu zuten. Historia gutxiko partida izan zen, bikote irabazlea hasieratik indartsu azaldu baitzen.


Dena prest Donostian

Donostiako Udalak Aste Nagusiko egitarau ofiziala aurkeztu du. Beste bi auzotara zabaldu dute jaia: Intxaurrondora eta Altzara


Beste gerra bat

"Geure burua ikusten dut telebistetan ematen dizkiguten besteen gerrei begira...".

Batzuetan iruditzen zait inozo hutsak garela. Gero, berehala ez, baina aldi baten ondoren, ideia horrek alde egiten dit, eta ohartzen naiz etengabe erabaki okerrak bata bestearen atzetik hartzen dituzten izakiak besterik ez garela. Eta ez dut lasaitu handiegirik hartzen, egia esan.

Geure burua ikusten dut telebistetan ematen dizkiguten besteen gerrei begira, noiz espantu aurpegiak jarrita, noiz harridura begiak irekita. Min doi batekin begiratzen diegu, ezin disimulatuz poz handi bat ere bai, ez garelako gu bonben euripean bustitzen ari garenak. Edo gorpu zati batzuk ateratzen ditugu bide-bazter batetik, gure esaten diogun gerra baten biktimak, eta iruditzen zait pixka bat pozten garela uste dugulako horrela gerra hori gureagoa dela, belarrian bala baten laztana sentitu ez badugu ere.

Hainbat mendez, gure aurreko belaunaldi guztiek gerra bat bizi izan dute. Bada uste duenik, logika pixka bat zital bati jarraikiz, gure haragiak ere erreko direla bonben azpian, gure eskuek armen katuak sakatu beharko dituztela eta gure buruak trintxeren lokatzetan ezkutatu beharko ditugula, gure aurrekoek egin zuten modu bertsuan. Norbaitek fusil bat jarriko digu eskuetan, eta ordura arte eskolako motxila, sakelako telefonoa edo erosketetako poltsa aldean eraman ditugun bezala, eraman beharko dugu arma bat.

Salbuespenik gabe. Gerretan, zauriek denok berdintzen baikaituzte. Zauriek, eta beldurrak. Eta ikaratuta gauden bitartean, etsaiaren balak nahasi nahian, zaurietatik ihes egiteko, geure buruak egitekoz beteta egoten dira. Zenbait azterlanek erakusten dute jendea gehiago erotzen dela bake-garaian, askoz zoro gehiago dagoela bazterretan. Gerrek egiteko bat ematen digute: etsai bat asmatzea; gero, hari beldur izateko eta haren balak saihesten bizitzeko. Gerra batean, denok gara zoroak. Horregatik ez da inor zoratzen gerretan.

Norbaitek esango digun arte etxera itzultzeko garaia dela. Bukatu dela gerra. Eta urduritasunaren eta lasaitasunaren artean dagoen aho-keinu batekin galdetuko dugu ea zer egin dugun, irabazi ala galdu. Ordurako, ordea, gerrak argi erakutsiko digu irabaztea galtzeko beste modu bat besterik ez dela. Bukaera beti dela bera. Hau ez baita jolas bat.


Imazek eta Lopezek udazkenerako alderdien mahaia osatzeko oztopoak gainditu daitezkeela diote

Josu Jon Imaz EAJko EBBko presidenteak eta Patxi Lopez PSE-EEko idazkari nagusiak bilera izan dute gaur Bilboko sozialisten egoitzan. Bi alderdiak bat etorri dira esanez udazkenerako alderdien mahaia osatzeko oztopoak gainditu ahal direla. Hala ere, Lopezek zalantza egin du eta irailean kokatu ditu mahaia osatzeko bilera berriak.

Imazen ustez “alderdien mahaia osatzeko dauden oztopoak gainditu daitezke udan zehar”. Gainera Imazek nabarmendu du mahai horretan ezin dela inposaketarik egin.

Lopezek ere uste du udazkenerako sor daitekeela alderdien mahaia baina ez dago guztiz seguru. Hain zuzen udazkenean kokatu ditu mahaia osatzeko bitariko bilera berriak. Lopezentzat zeharkako akordioak behar dira.

Biek adierazi dutenez alderdien mahaiaren helburuak normalizazio politikoa eta bake prozesua izango dira. Baina desadostasunak egon dira alderdien mahai horretan lortzen diren akordioek izan behar duten ibilbidearen inguruan. EAJrentzat nahikoa izango litzateke euskal alderdiek hartutako akordio zabalak egotea. Sozialistentzat,aldiz, Espainiako gorteen oniritzia izatea ezinbestekoa da.


«Haur transexual asko daude, beren identitatea adierazteko gai ez direnak»

Adingabe transexualen errealitatea azaltzeko bideo bat egin dute. Material gutxi dagoela esan du Mayorrek, eta beste tresna didaktikoen osagarri izango dela.


Xamurtasunean eroso

Eszenatoki ederrak eta gau giro paregabeak lagunduz gero, edozein zuzenekorekin gozatzea errazagoa dela ezin ukatu. Hala ere, beti da plazera euskal kantagintzaren maisuak entzutea udako edozein gauetan. Zapatuan, 100 lagun inguruk gozatu zuten Mikel Urdangarinen mezu esplizitu eta inplizituekin Eskoriatzan.

Oraingoan baina, bidelagun aparta bilatu du Mikel Urdangarinek. Maisuetan maisua, Rafa Rueda gitarra elektrikoaz lagun izan zuen-eta. Txakur zaharrak dira, eta badakite ikusleari zer gustatzen zaion... nola moldatu eta zein jarrera eduki oholtza gainean. Errepertorioa aldiz, ezin zabalagoa bakoitzak eta biak elkarrekin badaude zer esanik ez. Baina oraingoan, Mikeli barru-barrutik ateratzen zaizkion hitzak entzuteko gaua zen. Ziurrenik barruko horien testigu zuzena Rafa bera ere izan da.

Kantuak berez sortzen zaizkiola ematen du, ez diola trabarik jartzen barrutik darion musikari. Erraz entzuten dira haren kantak, nahiz eta konposizio lan handia egon atzean. Eroso sentitzen da gitarra esku artean, zuzen zuzenean abestuz. Eta publikoak hori igarri egiten du. Bien arteko konplizitate usaia ere agerikoa da; horrek zalantza gabe edozein musikariri laguntzen dio xamurtasunean eroso egoten.

Hamaika lan

Mikel Urdangarinen kantuak oso gertukoak egiten zaizkigu eta lehen estrofan kantatzera animatzen gara. Euskal kantagintzaren olatu berri gisa bataiatu dute askok, baina Espilue lanarekin entzule kopurua handitu ez ezik, euskal kantagintzara egindako ekarpenak finkatu ditu Zornotzarrak. Dagoeneko hamaika lan ditu bere bizkarrean.

Atzokoan abesti berrienak eta 18 urte zituela Eskozian idatzitako bakarren bat ere entzuteko aukera izan genuen. Eta nola ez oilo ipurdia jartzen duen Martxa baten lehen nota abesti mamitsua eta sakona, Mikel Laboari zor dioguna eta askori malkoa eragiten diona.

Aipatu, Aitor Etxeberria soinuan bikain ikusi genuela beste behin aparteko lana eginez, zuzenekoa borobiltzen lagunduz.


Ultima limes

Bide handietarik bazter dago Oragarre. Bertara iritsi nahi duenak Bardozetik, edo Bidaxunen gaindi, Arrutako plaza baino lehentxoago eskuin hartuko du. Laborari eta artisau herri ezezaguna da. Bost auzo, lau ostatu, hiru eskola, bi saltoki eta ezantzategi bat baziren. Bartetan baseliza bada eta Zelai auzoan eliza nagusia. XX. mende hasieran mila oragartar kontatzen zitezkeen. Orain bostehun dira.

Gerrate ugariek –kalostrapean dago Frantziaren alde odola eman zutenen zerrenda– eta memoriarik gabeko exodo ruralak hustu zituzten munoz, elgez, larrez, pentzez, sasiz, xaraz, otadiz eta iraztorrez josi bazterrak. Aspaldiko historia luzearen harira Oragarreko baserririk zaharrena Uhanen kokatzen da. Izozta deitzen den XIV. gizaldiko egoitzak Nafarroan ardura gurutzatzen diren dorre-etxe itxura du. Iruñeko jaun-andereen eremuetako hondar mugetarik bat zen Oragarre 1160an Sanctus Johannes de Oleger zelarik. Beranduago Oreguy eta 1665eko Nafarroako Estatuen arabera Oreguer izenak zeramatzan. XII. mendean sartu zen Amikuzeko Ahetzeko managunea Nafarroako Erregeen magalean. Oragartarrek buru-bero zirtolari fama dute Labriteko jaun-andereekin herrialdearen eskubideak negoziatzen eta Bergoueytik Bastida Bearnotik Bidaxunerainoko fronteraren zaintzeko milizia armatuak osatzen ziren garaietarik hain zuzen.

Xendra zaharren aztarnak

Eskualdeko oinezko xendrak herrian juntatzen dira Bardoze, Bidaxune, Arruta, Martxuta, Amorotze-Zokotze, Donamartiri, Izturitze, Mehaine, Aiherra edo Pesarutik hurbiltzean. Beribilaren erabilpena garatzean eta funtsen berrantolaketaren ondorioz zidor horietarik asko ezabatu ziren, jaustegiak suntsitu, orga eta mando bideak lausotu, baina ibiltariak aztarnak sumatu ditzake engoitik sasi artean. Senda seinalatu zenbait finkatu dira berrikitan, herriaren itzuliaren egiteko. Etxe zuri-gorriz ttakatu ordokiak, lautadak eta zelaiak mirets ditzakegu halatan berrehun metrora hupatzen den Mendi edo Gurutze Kaskotik.

Hiru ibaik azpatzen dute Oragarre. Uhanek zeharkatzen du izen bereko auzo zabala erdiz erdi Bartetaraino eta han Arberuara isurtzen da Lihuri aberastu aitzin. Apateko Errekak Zelai zola ureztatzen du Amikuzeko Oihanerantz, han, honek ere Lihuri asetzen duela. Bidaxune aldean Bidoze zilarrean urtzen da Lihuri. Erreka umilak dira baina uholdeak hantzean hegiak gainditzen dituzte, abereak eta zubiak eramanez. Ur aberatsak ziren gure haurtzaroan eta udako arratsaldeak ibaien ezpondetan higatzen genituen arrantzan. Ertz sasitsuetan halaber aterpetzen ziren udaberrietan herrira amoinaz zetozen Nakoren sendiko buhameak. Nagitzeko, gogoetatzeko, isiltzeko eta natura oparoarekin bat egiteko leku bekaitzak direla ezin uka.

Non dira ostatuak, arotzak, jostunak, taxia?

Erreken besoetan hedatzen dira auzoak. Damasenean gaindi Mehainerako norabidean dago Haize hertsia: mendi apalak, etxe zuriak eta artaldeak. Hegoak larrazkenean ibarraren kukurustak distira eta kantarazten ditu. Oragarre, Isturitze eta Mehaine artean maiz su hartzen zuten landak baziren. Dagoeneko lur izkin puxinka guztiak landuak dira edo gerizatuak. Ardi hazkuntza baserriak aurkitzen dira Urrutiborda gainetan. Handik jaistean Uhane zeharkatzen da: ostatuak, gasolindegia, arotzak, jostunak, mahaxturuak, Xarlestegiren taxia, makinak konpontzeko tailerrak, dendak eta eskolak kausi zitezkeen herenegun. Bizitza egiten zen herritik atera beharrik gabe. Gaur pilota plaza arraberrituak soilik alaitzen du kartierra. Hortik Zelaira joan daiteke Ixtunen gora edo Kaskiletan barna Bartetaraino. Kaskileta –kaskila liliz azpatua zena– ukigarria da: Larripeneatik ikus daitezkeen etxaldeak oro bata bestearen ondoan dira, Uhane errekaren altzoko artadi eta belardietan pausatuak bezala. Etxeberrian gora zulatzen zuen kaskiletarren mezabideak.

Bartak, ihi eta urmel gune apalak ziren. XIX. mendean Landetarik zein Biarnotik beharginak etorrarazi zituzten lurrak uren menetik askatu eta laborantzarako baliatzeko. Horko biztanleek luzaz okzitaniera zeukaten ezpainetan oragartarrak euskaradunak ziren bitartean. Aitor dezagula herriko euskararen harilkatzea salbaia dela: Zuberoako ü hura daukate batzuek eleetan, besteek Nafarroako hitzen musika eta azkenek Lapurdikoaren soinua ezpainetan. Hemen aditza irensten da, auzoko biarnesaren itzala sumatzen eta hika arraiki mintzatzen. Erabilpena ahulduz doan arren, aditzen dira hala ere bereziki Donapaleu edo Arberuako ikastoletan dabiltzan haur hotzak euskaraz. Bartetan adinekoek gaskoia trabukatzen dute oraindik. Azken muga honetan hargatik hizkuntza nagusia frantsesa bihurtua da.

Oihanean galduta

Bartetako eskola eta baseliza begimendu baino lehen Amikuzeko Oihanean soseguz galtzeko sarrera dago. Iango eta Tartasko pezetako arbolen eskuzabaltasuna dastatuko dugu berehala. Euri sobera dagienean zubia lehertua suertatzen da, azken egunotan bezala. Albret edo Labriteko Joana erreginaren ontasun kuttuna zen Amikuzeko Oihana Bidoze ibaiaren haraneko herrien artean kudeatzen da. XIX. mendean egurrak salduz Donapaleun ur-banatze-egitura ezarri zen, laborariak oihanaren emaitzen pribatizatzea dailuak, sardeak eta igitaiak eskuetan salatzen zebiltzala. Oihanean gordeko ziren Bigarren Mundu Gerra aroan alemanen eskuetara erori nahi ez zuten biztanle bipilak. Hedexurietarik ihes zebiltzanak halaber. Historia horiengatik ez gara sekula oihana gauez trabesatzeko gai izan.

Odolustea

1965etik hara Jean Errekart senatore eta auzapezak (1909-1971) eraman zuen lurren antolaketaraino, zainetarik jauzi ziren nekazari franko orduan, herriko ontasunak nagusi edo etxekandere baten esku –edo atzamar– zeuden. Etxetiarrak ziren oragartarrak. Horrek esplika dezake beraz familia osoek eta partikulazki gazteek zergatik abandonatzen zituzten etxaldeak hirietara joateko sehi, mutil edo funtzionario. XIX. mendean Argentinara zein Uruguairako migrazio ontziak bete zituzten arbasoek Guillaume apezaren lista argitara berria lekuko. Jean Errekart eskualdearen odolusteaz arranguratu zen jendeak herrian geratuko zirela amestuz. Amikuze osoa garapen ekonomikoaren zigilupean jarri zuen, bigarren mailako lizeoa, Sokorri klinika, ausaldietarako egiturak edo Lur Berri kooperatiba sortuz. Denbora batez Amerika antza zuten Oragarreko malkarrek, batetik Amikuzeko Oihanean lortu ez zen aintzira moldatze xedearekin –ideiak itolarria sortzen zigun– eta bestetik Kaskiletako patarretan agertzen ziren foratzeko tresna erraldoiekin, gasa eta petrolioa aurkitzea helburu.

Zelai

Amikuzeko Oihanaren mugetan dagoen etxe multzoa alde batera utzirik (Gelosborda, Zuhigaraiborda...) Zelaira hurreratuko gara, neguko goizetan izotza eta beleak soroetan kroaka. Hemen datza herriaren bihotza. Eliza, eskola bat eta Oragarretxe ohian aterpetzen den udala. Trinketa eta guztiek balia dezaketen egoitza berriak eraiki dira. Baionan lan egiten dutenak Oragarrera datoz bizitzera, barnealdean lurraren prezioa mendreagoa baita. Herenegun, Petirik martxarazten zuen okindegia bazen eta ardo saltzailea. Ardura ikusten ziren bospasei herritar sotoko oporrean horditzen. Kantari eta gaizki-erraile. Behialako hiru eskolak eta posta zerratuak dira jagoitik, ostatuak desagertuak, salbu Pupunategia. Apurrak biltzen dira hor iraganaz solastatzeko.

Jondoni Baptista eliza 1670ean altxatu zen. 1712an Joanes Hegi herriko artistari eskatu zitzaion Alexandriako Katalinaren potretaz erretaula barrokoaren argitzea, Dartiguecave kanboarrari zizelkien urreztatzeko lana eman zitzaionean 50 urte beranduago. Hiru margok edertzen dute aldarea. Martxuta, Gabadi eta Arrutako elizen barneak hornituko zituen gero Hegik modu berdinean. Hilerriak egoitza inguratzen du alderik alde eta harri borobilak badira sarreran berean. Igandeetan jendea trumilka metatzen zen goizeko mezatik arratsaldeko bezperetaraino. Zeremonia bukatzean ez hain aspaldi arte Jean-Frantxua Errekarte krida zenaren ahots azkarra hauteman zitekeen asteko hitz orduak bihikatzen. Emazteak hilerriko atarian zeuden eta gizonak errondan plazaren erdian, tabernetan barreiatu aitzin. Urte hasieran herriko plaza berriz moldatu zen frontoia kenduz. Alabaina, horma beilegiak bista mozten zuen eta istripuak gertatzen ziren. Ez da pilota klaskarik adituko hemendik goiti Zelaien.

Gure oroitzapenetan Oragarreko bideak zahar elekari, kokin, ironiko eta pataskariz mukuru daude baina jada norbera bere etxeetan gelditzen dela nehor ez da gurutzatzen. Edo kasik. Barnealdeko herri txikien destinoa omen da.


Euriak arazoak sortu ditu jada, eta alertak aktibatu dituzte astebururako

Metro koadroko ehun litro inguru bota dituzte euriteek zenbait lekutan, eta ibaiertz ugari hartu dituzte errekek. Neurri bereziak hartu dituzte larrialdi zerbitzuek. Elurtea espero da asteburuan.


Mailaz igotzeko lehen kanporaketa galdu du Doneztebe futbol taldeak

Kopako finala galdu dute Beti Gazteko futbol-8ko neskek eta finalerdia Aurrerako mutil seniorrek

Doneztebeko futbol talde nagusia mailaz igotzeko aukerarik gabe gelditu da. Donezteben 3-1 irabazi zion Falcesinori, baina itzulerakoan 3-0 galdu zuten Falcesen. Aurrera kanporatu dute kopako finalerdian. Denak ez dira berri txarrak izan futbol asteburuan. Beti Gaztek Gipuzkoako Ohorezko mailari eutsiko dio bertze urte batez. Baztanek segurtatua da Hirugarren mailara igotzeko promozioa jokatuko duela eta zuzenean igotzea ere lor dezake azken jardunaldian. Beti Gazteko futbol 8ko neskek kopako finala galdu zuten.

FUTBOLA

Gipuzkoako Ohorezko Mailan

Beti Gazte 3 (Oier Iantzi, Ander Ordokik 2) – Mondragon 2. Maila mantenduko du bertze urte batez Beti Gaztek.

Nafarroako lehen maila autonomikoan

AD San Juan 1 – Baztan 1 (Asier Lizartza)

Nafarroako Preferentetik lehen maila autonomikorako igoera faseko lehen kanporaketa (itzulerakoa)

Falcesino 3 – Doneztebe 0. Nahiz eta etxean 3-1 irabazi, Doneztebek ezin izan du lehen kanporaketa gainditu eta ez du mailaz igotzeko aukerarik izanen.

Nafarroako Erregionaleko lehen maila kopako final erdia (itzulerakoa)

Cirbonero B 3 – Aurrera 2 (Jon eta Lasarte). Leitzan berdindu egin zutenez, finaletik kanpo leitzarrak.

Nafarroako jubenilen Liga nazionalean

UCD Burlades 2 – Baztan 0

Nafarroako jubenilen lehen mailan

Doneztebe FT 3 (Beñat Migeltorena, Xabi Mariezkurrena eta Iñaki Maylin) – CD Amigó 2

Gipuzkoako infantilen lehen mailako kopako final erdiak

Gure Txokoa 0 – Tolosa A 3

Nafarroako futbol-8 txapelketa kopako finala

Neskak

Beti Gazte 2 (Ane Ordoki eta Olaia Iantzi) – CD Amigó 4


Pello Bilbaok bigarren amaitu du gaurko Andaluziako etapa

Andaluziako Itzuliaren hirugarren etapa bigarren amaitu du Pello Bilbao Lopez de Armentia gernikarrak.

Jaen eta Ubeda artean 175,9 km-ko ibilbidea egin dute gaur. Esprintean erabaki da lasterketa; Astana taldeko Jakob Fuglsang izan da garaile (4:33.25). Bera da liderra eta atzetik ditu Bahrain taldeko bi euskaldunak. Mikel Landa murgiarra dago bigarren, liderrarengandik 14 segundora eta gernikarra 30 segundora dago.

Hirugarren etapan lau mendate igaro dituzte, tartean, lehen mailako Solera eta Sierra Magina. 44 txirrindulari sartu dira eguneko ihesaldian, baina desegiten joan, eta bost txirrindulari geratu dira lasterketa buru. Hala ere, helmugara heltzeko 2,5 km falta zirenean pelotoiak harrapatu ditu.

Bahrain taldean lehen denboraldia da Bilbaorentzat eta Andaluziako proban onenen artean sartzen ari da. Lehen egunean bosgarren amaitu zuen, atzoko etapa, berriz, hamahirugarren amaitu zuen eta sailkapenean seigarren jarri zen.

Laugarren eguna. Bihar 125 km-ko etapa egingo dute. Granadako Villanueva Mesian hasi eta hiriburuan amaituko dute. Txirrindulariek hiru mendate gainditu beharko dituzte; Alto de Purche izango da lehen mailako bakarra.


"Dioxinak zeudenaren susmoa izan bagenu, neurriak lehenago hartuko genituen"

Eibar, Ermua eta Zaldibarko bizilagunei emandako gomendioak bereziki umeei eta haurdunei zuzenduak direla azaldu du Eusko Jaurlaritzako Osasun Sailak, dioxina maila altuak neurtu ondoren.

Eibar, Ermua eta Zaldibarko bizilagunei emandako gomendioak bereziki kolektibo "ahulenei" (ume eta haurdun) zuzenduak direla azaldu du Iñaki Berraondo Eusko Jaurlaritzako Osasun sailburuordeak. Etxebizitzak ez aireztatzea eta etxeko leihoak ahalik eta denbora gehien itxita mantentzea, eta aire librean ariketa fisikoa murriztea eskatu du Jaurlaritzak, airean furano eta dioxina maila altuak neurtu ondoren, ohikoa baino 40-50 aldiz handiagoak.

"Ez dugu maskaren erabilera gomendatzen. Txinan erabiltzen ari diren antzekoek ez lukete zentzurik, ez dute ezer konpontzen. Arriskuarekiko esposizioa saihestea gomendatzen dugu, kalean normaltasunez ibiltzea, baina ariketarik egin gabe, eta etxebizitzak ez aireztatzea", erantsi du.

Luizia gertatu ondoren, otsailaren 6an, gauean zabortegiaren goialdean piztu ziren suteek kea eta dioxina eta furano kutsadura eragin dute. Laginak otsailaren 9an hartu zituzten, eta emaitzen berri atzo eman zuten, premiazko agerraldi batean.

"Dioxinak antzemateko azterketek bost egun behar izan dituzte, airea Madrilgo laborategi batean aztertu dutelako. Metodoak lau egun behar ditu, eta horregatik emaitzak jasotzeko atzerapena. Ondorengo bi egunetako laginak ere laborategi berdinera bidali dituzte, eta emaitzak ostegunean jasoko dituzte", azaldu du Txus Peña mahai teknikoko koordinatzaileak.

"Dioxina maila hauek topatu behar genituela pentsatu izan bagenu, neurriak lehenago hartuko genituen, noski", azpimarratu du Peñak.

Berraondok zehaztu duenez, dioxinekiko esposizio arriskua "baxua da. Arriskua larria izateko, esposizio luzea beharrezkoa da".

"Herritarrek kiratsa antzeman dute, baina horrek ez du arriskurik. Eragozpena baino ez da. Neurtutako mailekin ez dugu sintomatologia edo gaixotasun zehatzik espero. Epe luzera arrisku faktorea da. Sutea hor dago, ez dute oraindik itzali, horregatik gomendioa", errepikatu du.

"Kalean egoteak ez du arrisku handirik suposatzen. Arriskua kutsadura gorputzean pilatzea da", adierazi du. Gomendioa biztanleria osoari eman diogu, baina, "beti bezala, kolektibo ahulenak umeak eta haurdunak dira".


Orio eta Iñaki Errasti garaile, Oriako Jaitsieran

Kirol proba honen hogeigarren edizioa larunbatean jokatu zen, Aginaga eta Orio artean, milatik gora arraunlariren parte hartzearekin. Festa giroan ospatu zen saioan, etxekoak nagusitu ziren gizonezkoen artean; oriotarrak. Eta Orioko arraunlarien artean, taldera itzuli berri den Iñaki Errasti. Denboraldia hasi berri duten honetan, bigarren garaipena erdietsi dute oriotarrek. Hondarribiko Jaitsieran lortu zuten lehena. Oraingoan, Aginagako Mapiletik hasi eta Oriora arteko 6 kilometroko bidea, 19 minutu eta 30 segundotan osatu zuten.

Emakumezkoen artean, Hibaika nagusi:

Trainerua-Gizonezkoak:

Orio A, 19:30:11. Marka berria.

Trainerua-Emakumezkoak:

Hibaika, 14:30:66. Marka berria.

Llaüt Mediterraneoa:

CN Badalona, 20:14:30.

Llagut Català:

Capgrossos-Matarò, 21:47:13.

Trainerua-Beteranoak:

Zierbena, 14:48:37.

Trainerua-Jubenilak:

Portugalete, 14:33:63.


Epea zabaldu da, udalekuetan apuntatzeko

Eskaintza zabalik dago 3-10 urtekoentzat eta 11-12 urtekoentzat. Epea dago apuntatzeko apirilaren 4ra arte, Udal Euskara Zerbitzuan, edo Hernaniko ikastetxeetan. Prezioa: 95,30 euro.

Zabaldu da epea Hernaniko Udaleku irekietan apuntatzeko. Uztailean goizak lagunartean pasa nahi dituenak aukera polita izaten du udaleku irekietan, 3 urtetik hasi eta 12 urtera bitartean.

Bi aukera edo eskaintza izaten dira. Batetik 3-11 urte bitarteko haurrek uztailaren 2tik 25era izaten dituzte udalekuak, eta bestetik, 11-12 urtekoek, uztailaren 7tik 25era.

Apuntatzeko epea zabalik dago apirilaren 4ra bitartean, gaurtik hasita. Prezioa: 95,30.

Bi aukera, apuntatzeko

Hernaniko ikastetxeetan ari diren haurrek bertan eman behar dute izena. Gainerakoek Euskara Zerbitzuan dute aukera ordutegi honetan: 09:00-13:00 edo bestela, euskara@hernani.net - 943 33 70 29.


90 eragile aitzindariri zabalduko diete '.eus' domeinua abendura bitartean

Interneteko erabiltzaile guztiek abenduaren 3an, Euskararen Egunean, edukiko dute domeinu horretan erregistratzeko aukera


Salmond eta Garamendi, 2015eko Sabino Arana sarietako saridunen artean

Halaber, Maialen Chourraut, CEAR Euskadi, Leopoldo Zugaza kultur sustatzailea eta Velatia industria-taldea ere aintzatetsiko dituzte.

Alex Salmond, Eskozia lehen ministro ohi, eta John Garamendi, AEBetako Ordezkarien Etxeko politikari demokrata eusko-kaliforniarra, 2015eko Sabino Arana saria jasoko dute, urtarrilaren 31n Bilboko Arriaga antzokian egingo den ekitaldian. Horiekin batera, Maialen Chourraut arraunlari gipuzkoarra, CEAR-Euskadi Errefuxiatuen Laguntzarako Batzordea, Leopoldo Zugaza kultur eragileak eta Velatia industria-talde teknologikoa sarituko dituzte.

Alex Salmond Eskoziako Alderdi Nazionalistako (SNP) buruzagia da eta, Eskoziako lehen ministro ohiaren jarduna joan zen urtean ere aintzatetsi nahi izan zuten, baina ezin izan zuenez saria jasotzera berak etorri, sarien patronatuak saridunik gabe uztea erabaki zuen.

Aurten, urtarrilaren 31n Bilbon egongo dela baieztatu ostean, Salmondek jasoko du golardoa, "Eskoziako herritarren borondatea eta eskoziarren asmo demokratiko eta bidezkoak adierazteko bideari ofizialtasuna aitortzea lortzegatik".

Aldi berean, eta John Garamendik, AEBetako Ordezkarien Etxeko politikari demokrata eusko-kaliforniarrak egindako lana ere goretsiko dute, "AEBetan euskal izaera bizik mantentzearen alde egindako ekarpenarengatik".

Bestalde, Maialen Chourraut arraunlari gazteak, jarleku bakarreko kayak ontziko espezialistak, ere saria jasoko du. Europako txapelduna da eta "ondo baino hobeto erakutsi digu eguneroko lana, eguneroko ahalegina, nekea eta apaltasuna giltzarik onenak direla goi-mailako kirol-lehiaketan arrakasta lortzeko eta nazioarteko aitorpena norbereganatzeko" azpimarratu dute antolatzaileek.

Sabino Arana Fundazioak Leopoldo Zugaza bibliografoa, editorea eta kultur eragilea ere sarituko du XXVII. edizioan, "euskal kulturari egindako berebiziko ekarpenagatik".

Edizio honetako beste saridun bat CEAR-Euskadi elkartea izango da "giza eskubideak defendatzen eta sustatzen eman dituen 25 urtetik gorako lanagatik".

Azkenik, Sabino Arana Fundazioak Velatia industria-talde familiarra eta euskal enpresaren eredua goretsi eta saritu du, "pertsonekiko konpromisoari, enplegua sortzeko konpromisoari eta aberastasuna Euskadin eta Euskadirentzat sortzeko konpromisoari eutsi dielako".


Elkarrizketan aritzeko gaitasuna galtzen ari gara?

Galdera horri erantzunez aritu dira solasean, Joxerra Gartzia komunikazio aditua, Bernardo Atxaga idazlea eta Idurre Alonso Mondragon Unibertsitateko irakaslea eta Mintzairaren Ikertegiko ikertzailea.

Psikologian eta soziologian ari diren hainbat ikerlarik azkenaldian egindako ikerketek diote, teknologia berrien aroan, elkarrizketa edo solaserako gaitasuna hiltzen ari dela, eta gaitasun hori galduta, parean duguna eta haren mundua ulertzeko gaitasuna ere galdu egiten dela. Horrek enpatia krisia dakar, etxeko girora, lan mundura eta baitza bizitza publikora ere. Galdera horri erantzunez aritu dira solasean 'Faktoria'n, Joxerra Gartzia komunikazio aditua, Bernardo Atxaga idazlea eta Idurre Alonso Mondragon Unibertsitateko irakaslea eta Mintzairaren Ikertegiko ikertzailea.

Idurre Alonso ikertzaileak adierazi du, modu teknologikoak mintzairara ekartzen ari direla gaur egungo haur eta gazteak eta horrek arriskua dakarrela berarekin. Joxerra Gartziak, aldiz, baztertu egin ditu teoria apokaliptikoak eta elkarrizketarena, gaitasun genetikoa dela gaineratu du. Bernardo Atxaga, aldiz, kezkatuta agertu da, gaur egun elkarrizketarako edo irakurketarako dauden baldintzak okertzen ari direlako: "denbora gutxi eskaintzen diogu eta abiadura izugarrian ari gara".


’Ez da kasualitatea’ bertso saioko bertsoak, denboraldiko azken Bertsoinka saioan

Orozkoko udalak antolaturik, Euskal Herriko Bertsozale Elkarteak Villabonan duen egoitzan buruturiko ‘Ez da Kasualitatea’ bertso saioko bertsoaldi musikatuak, denboraldi honetako azken Bertsoinka saioan.


NATOk beste zortzi zibil hil ditu Afganistanen

Joan den astean ezkontza bateko ekitaldia bonbardatu zuen NATOk, eta 47 zibil hil zituen

NATOk zibilak hiltzen segitzen du Afganistanen. Gaur, zortzi hil ditu, Ameriketako Estatu Batuetako (AEB) armadak aitortu duenez. Fara eskualdean egin dute bonbardaketa, herrialdearen mendebaldean. Beste bi zibil zauritu egin ditu.

NATOren arabera, ekintzaile batzuek AEBetako patruila baten kontrako erasoa egin dute, eta haiei erantzun egin diete, bonba bidez. "Etxe bat suntsitu dugu, baina gure asmoa behin ere ez da izaten ekintzaile ez direnen kontra jardutea", esan du AEBen prentsa oharrak.

Urrutira joan gabe, lehengo astean ezkontza bateko ekitaldia bonbardatu zuen NATOk, eta 47 zibil hil zituen.


Konfiantzaren botikaren bila

Athleticentzat ezinbestekoa da gaur San Mamesen Zoria gainditzea, Malagan hartutako kolpea ahaztu eta Europa ligako ligaxkan aurrerapausoa emateko

Athleticeko jarraitzaileei kostako zaie Rosaledako partida burutik kentzea. «Futbola da», esan dute profesional eta jokalari ohi askok. Zelaian egon direnak argi dute lantzean behin ia ezinezkoak diren gauzak gertatzen direla. Malagakoa da horietako bat. Ez baita ohikoa bi golen errentarekin eta jokalari bat gutxiago duen taldearen kontra puntu bakarra irabaztea. Gerta daitekeela onartuta ere, kolpe itzela izan zen zuri-gorrientzat. Jokalariek eurak ere autokritika egin dute. Behin egindako hutsegiteak aztertu ondoren ez du ezertarako laguntzen atzera begira egoteak. Aurrera egin behar da. Bada, ikusi egin beharko da nola erantzuten duen taldeak.

Gaur, San Mamesen, Europa ligan, Zoriaren kontrako partida aproposa izan daiteke autoestimua berreskuratzeko. Athletic joko eta emaitza bolada txarrean dago. Hasiera batean, dena alde dauka talde zuri-gorriak. Europa ligan, San Mames gotorlekua da. Azken sei partidak erreskadan irabazi ditu Athleticek zaleen aurrean. Bestalde, Ukrainako taldeak galdu egin ditu kanpoan jokatutako azken lau norgehiagokak. Aintzat hartzeko datuak dira. Baina, batez ere, bi taldeen artean ustez dagoen aldea da baikor izateko arrazoi nagusia. Jokalariak banan-banan hartuta zein talde gisa moduan, Athletic Zoria baino indartsuagoa da. Nagusitasun hori berdegunean erakustea baino ez da falta orain.

Horretarako, aurkariaren dohain eta gabeziak kontuan hartu eta behar den moduan aztertzeaz gain, denboraldiaren lehen txanpan erakutsitako gabeziak zuzendu beharko ditu Athleticek. Defentsaren eta erasoaren arteko oreka lortzea da talde guztien ametsa. Helburu gaitza da. Athleticek ondo daki hori. Lehen partidetan atea zaintzeari eman zion lehentasuna Kuko Zigandak. Azken aste beltzera ailegatu aurretik, Kepak edo Herrerinek ez dute lan handirik izan. Baina atea zaintzeari horrenbesteko garrantzia emanda, erasoan indar gutxi erakutsi du Athleticek. Sormenean txiro eta aukerak sortzean eskas ibili da. Azken bi partidetan, berriz, aurrerapausoa eman du. Atletico Madrilen kontra gol bakarra sartu arren, sasoiko jokaldirik onenak kateatu zituen. Malagan, berriz, hiru gol sartu zituen. Halaber, bost gol sartu dizkiote bi lehia horietan, hots, aurrera egin duenean atzean izan ditu arazoak; oreka lortu ezinik jarraitzen du.

Athleticek ez du aurkari ausarta espero gaur. Zoriak ez du arriskurik hartuko: atzean sartuko da, eta kontraerasorako aukera duenean baino ez du aurrera egingo Athletic ezustean harrapatzeko. Hori dela eta, kontzentrazioz, argitasunez eta pazientziaz jokatu beharko dute zuri-gorriek. «Lerroak oso gertu izan ohi ditu Zoriak. Pazientzia izan behar dugu hori gainditzeko», esan zuen atzo Zigandak.

Hamaikakoan aldaketa asko espero dira: atean, Herrerin egongo da: defentsan, Laportek besterik ez duela jarraituko dirudi; eta euskarrian, gutxi jokatzen ari den Beñat izango da. «Oso-oso garrantzitsua da guretzat», nabarmendu zuen Zigandak. Muniainek, berriz, atseden har dezake.

ATHLETIC-ZORIA

Athletic. Herrerin; Boveda, Etxeita, Laporte, Saborit; San Jose, Beñat; Williams, Raul Garcia, Cordoba; eta Aduriz.

Zoria. Lunin; Txetxher, Svatok, Opanasenko, Gordienko, Sujotski;

Karavaev, Gretxixkin, Jaratin, Gromov; eta Lunev.

Epailea. Halis Ozkahia (Turkia).

Lekua. San Mames (53.000 ikusle).


Proba praktikoen datak aldatu dira

Euskal Telebistak 2010eko LEP Prozesuko proba praktikoen datak argitaratu ditu.

Honako hauek dira proba praktikoetarako aurreikusitako datak:

- Maiatzak 28: Diseinugile Grafikoa, Emisio Arduraduna eta Proiektu Ingeniaria- Ekainak 3: Bigarren Mailako Administraria eta Administrazio Laguntzailea- Ekainak 4: C Erredaktorea (Kirolak)- Ekainak 4: Mantenu Orokorreko Teknikaria eta Dokumentazio Laguntzailea- Ekainak 5: Erredakzio Laguntzailea- Ekainak 4 eta 5: Errealizazio Laguntzailea- Ekainak 18: Laguntzaile Teknikoa, Errealizadorea eta Produktorea- Ekainak 25: Argi Teknikaria- Ekainak 25, 26 eta 27: Erregidorea

Hizkuntza Kontroleko Teknikari posturako probaren data bere garaian argitaratuko da.

Data hauek orientagarriak dira eta Tribunal Ebaluatzaileak aldatu ahal ditu; hala egitekotan, webgune korporatibo honetan argitaratuko dira data berriak. Aldaketarik ez komunikatzekotan, data hauek behin betikoak izango dira.

Proben lekua, ordua eta deitutakoen zerrendak bere garaian publikatuko dira webgune honetan. Administrazio Laguntzaile, Errealizazio Laguntzaile, Laguntzaile Tekniko, Errealizadore eta Erregidore plazetarako, Lanpostu Eskaintza Publiko prozesuko hautagaiek baino ez dute proba egin behar. Lan Poltsa prozesuko hautagaiek ez dute proba praktikoa egin behar eta aurrerago komunikatuko da merituen akreditaziorako fasea.


Zarautzen plaka bat jarri du Aldundiak, COVID-19aren eraginez egoitzetan zendu direnen omenez

Gipuzkoako adinekoen egoitzetan pandemiaren eraginez zendu diren pertsonak omendu ditu gaur, ostirala, Gipuzkoako Foru Aldundiak. Hildako horien omenez, plaka bat jarri dute Zarauzko Arrosategi parkean, Santa Ana egoitzatik metro gutxira. Markel Olano Gipuzkoako Ahaldun Nagusiak azaldu du Santa Ana “garrantzitsua” dela “ikuspegi sinbolikotik”, egoitza horretan izan baitzen Gipuzkoako aurreneko hildakoa COVID-19agatik. Martxoaren 26an izan zen heriotza hori, eta Olanoren esanetan, omenaldia gaur egiteak ere badu bere esangura: “Asteburu honetan betetzen da urtebete COVID-19a Gipuzkoan sartu zenetik”.

Ahaldun Nagusiak adierazi du izurriteak “gure zaharrak kolpatu” dituela “gehien”: “Pandemiak 322 hildako utzi dizkigu Gipuzkoako egoitzetan”. Esan du “gaurkoan barruan” daukaten “sentimendu nagusia” dela “doluarena”. “Gure lurraldeko pertsona zaharrak aldarrikatu nahi ditugu, izugarri eman digutelako”, nabarmendu du Olanok, eta gogoan izan du COVID-19aren eraginez hil diren “322 pertsona horiek milaka gipuzkoarren ahaideak” zirela. “Gertu egon nahi dugu pertsona horiengandik, […] eta gure doluminik sentituena adierazi. Hori da gaurko ekitaldiaren muin nagusia”, gaineratu du.

Nabarmendu du, bestalde, hildako pertsonen “oroimenak” eskutik joan behar duela “elkartasunean” oinarritutako “ikuspegi komunitario” batekin, bai eta “gure lurraldeko pertsonarik ahulenekiko konpromisoarekin” ere.

Arrosategi parkeko oroigarrian lore eskaintza egin dute gaur Olanok, Maite Peña Gizarte Politiketako foru diputatuak, Xabier Txurruka Zarauzko Alkateak, Jesus Arana Zarauzko Gizarte Politiketako zinegotziak eta Garbiñe Amotxategi Santa Anako zuzendariak, besteak beste.

Txertoa eta “itxaropena”

“Dolu egun bat” izatez gain, ordea, Ahaldun Nagusiak adierazi du “beste ikuspegi bat ere jorratu” nahi zutela gaurko ekitaldian: “Itxaropena adierazi nahiko nuke. Badauzkagu itxaropenerako argi izpiak”, esan du. “Hilabete oso gogorrak izan dira, baina egia da fase berri batean sartu garela orain eta, gaurkoan, mugarri bat irudikatzen da fase berri horretan”, ohartarazi du.

Hain zuzen, txertaketari egin dio erreferentzia “mugarri” horren inguruan hitz egitean: “Txertoaren bidez babestuta ditugu gure egoitzak, bai egoiliarrak, bai langileak. Funtsezkoa iruditzen zait gizarteak argi izpi hori eta pauso kualitatibo hori barneratzea”.

Xehatu du, gainera, une honetan ez dagoela COVID-19arekin kutsatutako pertsonarik Gipuzkoako egoitzetan: “Bi pertsona genituen atzo, baina azkeneko datuek ekarri diguten poza izan da gaur dagoeneko ez dagoela kutsaturik. Momentu historikoa da Gipuzkoan”.

Aitortza

“Aitortzarako eguna ere bada gaurkoa”, erantsi du Olanok. Hain zuzen, “konpromisoa hartu eta egunero COVID-19aren aurka borroka egin dutenei” egin die aitortza, azpimarra eginez, batetik, “zientziaren arloari”, eta bestetik, “gizarte zerbitzuen multzo guztiari”.

“Zientzia arloaz” mintzatzean, zehaztu du “borroka hau pixkanaka irabaz dezagun dena eman duten zientzialariei” egin nahi diela aitortza Aldundiak, horren emaitza delako, nagusiki, COVID-19aren aurkako txertoa. “Txertorik gabe, ezingo genioke COVID-19ari aurre egin egoitzetan […], tresna nagusia izan da”, esan du. Bestalde, aipamen berezia egin die epidemiologoei, “osasunari lotutako zerbitzu guztiei”, Osasun Sailari eta Osakidetzari.

Gipuzkoako gizarte zerbitzuei dagokienez, ondorioztatu du “komunitate bat” osatzen dutela eta “komunitate baten gisan jokatu” dutela, eta haien lana jarri du balioan. Egoitzetan, “bigarren olatuan”, “prebentzio lan ikaragarria” egin dela nabarmendu du Ahaldun Nagusiak, eta “giza konpromiso hori” goraipatu du.

Zarauzko Udalak iazko ekainean landatu zuen olibondo bat Arrosategi parkean, pandemian bizia galdu duten zarauztarren oroimenez. Olanok argitu du olibondo horrekin “elkarrizketan” jarri nahi izan duela plaka Aldundiak.

Ondoko hitzak jasotzen ditu oroigarriak:

Zuen eskuek bizia eman ziguten,

lanaren, ahaleginaren eta eskuzabaltasunaren bidez.

Beti babestutako gaituzten eskuak,

bizitzaren amaieran estutu ezin izan ditugunak.

Ez zaituztegu ahaztuko.


Nazioarteko Erako II. Liga hilaren 30ean hasiko da


«Saltzeko argudio da ekologia»

EELVko zuzendaritzako kidea da, Gazteria eta Europa gaien arduradun. Ahots ekologista bat beharrezkotzat jotzen du, Europa federal baten proposamena bizi dadin.

2009ko Europako hauteskundeetan berdeek bultzatutako zerrenda zabal batekin bozen %16tik gora lortuta, alderdi gisa egituratu zen EELV, baina azken urteetan ez du jakin indar hura atxikitzen, eta PS sostengatzera mugatu da. Alderdi sozialistak utzitako espazio politikoan leku bat okupatzeko gogoz direla erakutsi du Marie Toussaintek (Lille, 1987), EELVko zuzendaritzako kideak.

Zer analisi egiten duzu Frantziako ezkerraren egoeraz?

Europan eta —oro har— nazioartean ere, sozialdemokraziaren zinezko ahultze bat gertatu da, eta horrek ezker guziaren apaltzea ekarri du. Hiru indar handi sortzen ari dira: statu quo neoliberala, eskuin muturreko nazionalismoak eta ezkerreko nazionalismoak. Guk uste dugu beste polo bat bultzatu behar dela: demokratikoa, elkartasunak biziaraziko dituena... Baina hori ekologiatik baizik ez da egiten ahalko. Europa guzian alderdi ekologistak indartzen ari dira. Sozialdemokraziak utzitako bide hori har lezake ahots ekologistak.

Ahots ekologista anitz eta oso ezberdinak daude.

Gaur egun, mundu guziak du bere burua ekologistatzat; saltzeko argudio bilakatu da, baita baliabide naturalak bereganatu eta ozeanoak suntsitzen dituzten Total, Nestle eta halako enpresentzat ere. Emmanuel Macron green washing egiten ari da, eta horrek ekarri zuen Nicolas Huloten joatea. Baina ezkerreko alderdietan ere, batzuk zintzoki ari badira ere, hautetsi andanak AHTaren alde egiten du, zuhaitzak moztearen alde, ez dira oraindik produktibismoaren logikatik atera. Frantzia Intsumisoak ozeanoak erabiltzea aipatzen duenean, bereganatzearen logikan dira oraindik, biziki ikuspegi jakobino eta hein batean kolonialarekin.

Koherentzia aldetik, oraindik zentzua badu alderdi ekologista bat egoteak, eta espero dut gazte belaunaldi berriek kontzientzia ekologikoa garatu eta bat eginen dutela. Arazoa ez da etiketa, baizik eta Europan eta nazioartean gure partaide izanen direnak ere, denak ekologistak izatea.

Zerk desberdintzen ditu EELV eta Generation?

Oraintxe eman ditut arrazoiak. Gustura hartuko genituen gurekin batera, baina beste mugimendu bat sortzea erabaki dute. Egin nahi dutena ekologia bada, ongi etorriak ziren, eta etiketa elkarrekin alda genezakeen. Besterik erabaki dute, eta dolu dut.

Non kokatzen da EELV?

Orain dela bizpahiru urte arte, klima berotzea biziki urrun zen, teorikoa zen, eta ez ginen hunkiak sentitzen. Orain, ohartzen ari gara gaur gertatzen ari dela, gure etxean: gai nagusi bat bilakatzen ari da gure bizitzetan. Eta ohartzen ari gara orain ekin behar diogula. Horregatik erraten dut espazio politiko bat badugula.

Guri inporta zaiguna da ekologian, elkartasunean, eta demokrazian oinarritutako Europa federal baten proposamen politikoa bizi dadin. Eskuin muturreko indar kontserbadoreen, eta indar liberal eta produktibisten parean, indar berri bat sortu behar dugu.

Ez ote da hobe ezkerra batzea?

Demokrazian gara: ez zait arazo bat iruditzen programa politiko desberdinak izanik hautesleei programa politiko desberdinak aurkeztea. Alderdiak gero eta ekologistagoak dira, baina ez dira oraindik osoki. Desberdintasun garrantzitsuak daude, izan boterearekiko harremanean, lurraldearekiko harremanean, proposamenen erradikaltasunean... Ezkerraren batasunerako agindu horrek, ezkerra osotasun homogeneo baten gisa aurkeztuta, egiaz ez du funtzionatzen. Gure erronka da gure proposamen politikoak ahalik eta indar gehien izatea.

Zer Europa irudikatzen duzu?

Aterabidea ez da ez statu quo-a, ez eta estatuetara itzultzea ere. Lilurazkoa da erratea estatuetara itzulita elkartasunean oinarritutako gehiengo ekologistak izanen genituzkeela! Aterabidea da lurraldeei rol gehiago ematea; europar bat, boz bat logika segituko lukeen europar federazioa indartzea. Herritarren erabakiak hobeki irudikatzeko baliabideak behar ditugu Europako Batasunean. Dena ez da Europako hitzarmenetan ezarria. Austeritate politika ez dago hitzarmenetan, erabaki politiko bat da; Greziari egin diotena ez dago hitzarmenetan, erabaki politiko bat da. Egin behar dugun lehen gauza da elkartasunean oinarritutako gehiengo ekologistak lortzea Europan. Eta gauza bera gobernantza maila guzietan. Politikak aldatzeko boterea hartu behar da.

Nola?

Hitzarmenak berrikusi behar dira, eta, bereziki, ekologia hitzarmen bat behar du Europak, ingurumenaren babeserako lan egin behar duela idatzita. Gaur egun, hitzarmenen barnean ere baliabideak badira, besteak beste, herri kontsulta lotesleak gai tematikoei buruz: glifosatoa debekatzea, Europa mailako langabezia saria... Baditugu proposamenak herritarei erabakiak harrarazteko, gaur egungo hitzarmenen barnean.

Eskuin muturraren gorakada handia izan da azken urteetan.

Statu quo-aren porrotak, herritarrak beste zerbaitetan aterpetzera daramatza. Gaur egun, estatuen mugak ezagunak egiten zaizkigu, eta horrek babes sentsazio bat eman dezake, lasaigarria da. Eskuin muturra horretatik elikatzen da.

Horrez gainera, azken urte hauetan ez dugu lortu herritar guzien bizi baldintzak hobetzerik. Produkzioaren eta finantzaren mundializazioak aitzina segitzen du ondorioak kontuan hartu gabe; zinezko erronka bat bada jendeak beraien bizitzen jabe egin daitezen. Eta bada sentimendu bat ere erregimen demokratikoek ez dietela gehiago balio bizitzak aldatzeko.

Ez nau harritzen probidentziazko gizonen bila aritzeak, erregimen autoritarioago, diktatorialagoen bila aritzeak, pentsatuz zinez gauzen martxa aldatuko dutela. Aski lilurazkoa da, egias politika ekonomiko berak eramaten dituztelako batzuek zein besteek, eta demokraziak oraindik ere aldaketa sakonerako espazio bat eskain dezakeelako. Politikak, gizarte proiektu bat proposatzeak, oraindik badu zentzua.

Etorkinen kontrako ezker bat sortzen ari ote da?

Ez dakit. Baina bada arduragabea den ezker bat, gizaki bati gertatzen ahal zaion gauzarik onena dagoen tokian gelditzea dela baitio bere analisi politikoan. Badakigu klimaren ondorioz 2,5 milioi errefuxiatu izanen direla 2050ean. Migrazio horiek ukatzea, gure estatuak behar bezala presta daitezen ukatzea ere bada. Hori zinez arduragabea iruditzen zait. Are gehiago, alde xenofobo batekin jokatzen badu. Nire iritziz, suarekin jostatzen ari dira.

Zer erantzun eman behar zaio herri bakoitzak bere etorkizuna libreki erabakitzeko eskaerari?

Ekologistak, beren burua komunitate gisa onartzen duten herritarren erabakitzeko eskubidearen alde gaude. Alde horretatik eginak izan daitezkeen eskaera demokratiko guziak babesten ditugu. Modu batera edo bestera, aldarrikapen horiei erantzuteko modua aurkitu behar dugu, aldaketa instituzional batean izan ala ez. Ez da Kaledonia Berrian Frantziaren parte izatea erabakitzen dutelako, kanakiarren aldarrikapenei lekurik egin behar ez zaienik, besteak beste, lurren eta itsasoen ustiaketari ala eskubide kulturalei begira dituzten eskaerei dagokienez. Frantzian, aitzinamenduak izan dira azken urteetan, baina urrunago joan behar da. Norbanako bakoitzaren eskubide kulturalak onartu behar dira.

Bihar: Clementine Autain Frantzia Intsumisoko kideari elkarrizketa.


Arraiozek lortu du alkatea azkenean

Apirilaren 8an egin zen batzarrean aukeratu zuen Arraiozek azkenean bere alkatea: Cristobal Bengoetxeak hartuko du, lau hilabeteko atzerapenarekin bada ere, Juan Bautista Oteizak utzitako lekua. Bengoetxea izan zen aurkeztutako hautagai bakarra. Hiru laguntzaile izanen ditu, Mardea eta Urrutia auzoetako ordezkari bana eta baserrietakoa bertzea. 30 arraioztar bildu zuen batzarrean Bengoetxeak lanean hasteko gogoa erakutsi zuen: Bere lehendabiziko helburuak, baserrietako pistak moldatzea eta gero, kanposaindua moldatzeko laguntzak lortzen saiatzea. Modu berean, auzolanaren garrantzia azpimarratu zuen: «Balleko Udalak lanak egiteko materiala jartzen du, baina ez eskulana. Honek ere dirua balio du, eta horixe da preziski, guk ez daukaguna».


Eugenio Otsoa dagoeneko alkatea da ardura guztiak beregain hartuta

Mikel Gonzalez zinegotziak, lehenengo alkateordeak hain zuzen, izan du Gatzagako alkate ardura oraintsu arte. Baina dagoeneko Eugenio Otsoak hartu ditu ardura horiek eta alkatea ere bada.

Mexikon egon da lanean Otsoa azken urteotan. Alkate kargua hartzeko etorri zen ekainean, baina gero hara itzuli zen berriro, eta Gonzalezek hartu zituen orduan alkatearen eginbeharrak. Gabon inguruan itzuli zen Otsoa Gatzagara, eta orain dagokion ardurak hartu ditu beregain. Debagoineko mankomunitatean ere bera izango da Gatzagako ordezkaria.

Martitzenetan, udaletxean

Otsoaren asmoa da martitzen goizetan udaletxean egotea, lanak aurreratzeko; baina ez da liberatuko. Herrian orain arte egindakoen berri jasotzen dabil udalbatzako kideengandik azken asteotan, aurrera begirako lanak zehazteko. Agintaldiko lehenengo osoko bilkura gidatu du, gainera, astean.


Fernandez Arrindaren aldeko elkartasun taldea Efe-ren Erromako egoitzan sartu da

Lander Fernandez Arrinda presoaren egoera salatzeko komunikatua argitara eman zezala eskatu diote berri agentziari; tentsio uneak izan dira, Europa Press-en arabera.

Erromako egoitzan sartu dira hamabost bat herritar Lander Fernandez Arrinda preso bilbotarrari babesa adierazteko asmoz. Haren aldeko komunikatu bat argitara eman zezan eskatu diete agentziako kazetariei, Europa Press agentziak egin duen kontakizunaren arabera. Asturiasko printzeen koadro bat kendu, telefono batzuk erauzi eta hika-mika izan da kazetarien eta ekintzaileen artean, hango langileek esan dutenez. Tentsio unerik handiena presoen aldeko zapia jartzen saiatu direnean gertatu da.

Gaur egun Madrilgo Estremera espetxean dago. Italiatik Espainiara apirilean estraditatu zuten, Italiako Auzitegi Gorenak hala erabakita. Italiako Polizia bilbotarra atxilotzera joan zen Erromako bere etxera, baina ez zuen lortu, etxeko atarian 60 lagunek oztopatu baitzuten hura atzematea. Etxe barruan ere beste 30 bat lagun batu ziren, tartean bere abokatua eta bi parlamentari. Poliziarekin negoziatzen aritu ondoren, abokatuaren autoan eraman zuten polizia etxera.Italiako Auzitegi Gorenak etxeko atxiloaldia ezarri zion ia urtebete lehenago.

Elkartasun sarea Erroman

Urtarrilaren 15ean onartu zuen Erromako Auzitegiak Fernandezen estradizioa, baina bilbotarrak helegitea aurkeztu zuen Auzitegi Gorenean. Zehazki, bi helegite aurkeztu zituen: bata, Europako Giza Eskubideen Auzitegian, prozedura blokea zezala eskatzeko, eta, bestea, Administrazio Auzitegian, Justizia ministroaren balizko erabakia geldiarazteko. Orduan Fernandezek BERRIAri adierazi zion Erromako Auzitegiak Espainiaren eskaera atzera botako zuen esperantza zuela, hein handi batean, Erroman sortu den elkartasun sareak egindako lanagatik.

Espainiako Auzitegi Nazionalak terrorismo delitua leporatzen dio Fernandezi. 33 urte ditu, eta iazko ekainaren 16an atxilotu zuten. Auzitegi Nazionalaren arabera, ihes eginda zegoen Fernandez, nahiz eta 2011ko uztailaren 8an Getxoko jaietan euskal presoen aldeko elkartasun zozketarako txartelak saltzeaz absolbitu zuten. ETA finantzatzen laguntzea leporatuta Auzitegi Nazionalak jarri zion hiru urteko zigorra kendu zion Gorenak orduan.


Balea itsasoratu du surflari talde batek

09:30 aldera egunotan moila inguruan dabilen balea hondartzan agertu da, eta surflari talde batek itsasoratu du. Ikusi hemen Zarauzko Hitzari whatsapp bidez iritsitako bideoak:


Ia milako langara iritsi da koronabirusak EAEn eragindako hildakoen kopurua

36 pertsona gehiago hil dira EAEn, bezperan baino 18 lagun gutxiago. Nafarroan zortzi hil dira azken orduetan eta dagoeneko 348 dira koronabirusaren ondorioz Foru Erkidegoan hildakoak.

Dagoeneko, kopronabirusak ia mila hildako eragin ditu EAEn; izan ere, azken orduetan beste 36 pertsona hil dira, osasun krisia hasi zenetik guztira 992 pertsona hil dira.

Azken orduetako pandemiaren bilakaeraren datu horiekin, 12.089 COVID-19 kasu zenbatu dituzte EAEn, Nekane Murga Eusko Jaurlaritzako Osasun sailburuak ostiral honetan emandako datuen arabera.

Kutsatze, ospitaleratze eta okupazioari buruzko datuek hobera egiten jarraitzen dutela azaldu du sailburuak. Horrela, apirilaren 1ekin alderatuta, ospitaleratutakoak % 40 gutxiago dira eta, zainketa intentsiboetako unitateetan daudenak, % 30 gutxiago. 1.679 pertsona zeuden ospitaleratuta orduan, eta gaur, berriz, 980.

Gainera, Arabako Unibertsitate Ospitalean, koronabirusak hasieran gehien zigortu duen ospitalean, "une hauetan gehiago dira COVID-19a ez duten pertsonen ospitaleratzeak COVID-19a dutenenak baino", sailburuak azaldu duenez.

Atzo 3.212 test egin zituzten, orain arteko kopururik handiena, eta horietatik % 10ek bakarrik eman zuten positibo. Hau da, hamar probetatik batek bakarrik izan zuen emaitza positiboa, eta hilaren hasieran, berriz, hamarretik hiruk. Guztira, 48.230 proba egin dituzte.

Bestalde, errekuperatzen diren edo alta ematen zaien pertsonen kopuruak gora egiten jarraitzen du eta atzo 6.144 pertsona ziren. 2.053 pertsona sendatu dira eta 4.796 pertsonak jaso dute alta (baliteke pertsona bera bi zerrendetan zenbatuta egotea).

Murgak behin berriro ere bere nahigabea adierazi nahi izan du pandemiaren ondorioz "hiltzen ari diren pertsona guztiengatik eta bakoitzarengatik". Alde horretatik, nabarmendu du egoitzetako egoerak lehentasuna duela: egunez egun ari gara lanean biztanlerian, orokorrean, eta gaixotasun honen aurrean zaurgarrienak diren pertsonen kasuan, bereziki, transmisioa geldiarazteko.

Iñigo Urkullu lehendakariak iragarri duenez, apirilaren 26tik aurrera adingabeen eta behar bereziak dituzten kolektiboen kalera irteera mugatuak proposatuko dizkio Pedro Sanchez Espainiako Gobernuko presidenteari, alarma egoeraren luzapena amaitzen denetik aurrera.

Era berean, saltoki eta negozio txikien irekiera mugatua eta mailakatua prestatzea eta kanpoko jarduera fisikoa banaka baimentzea proposatuko dio Urkulluk.

Bestalde, Maria Chivite Nafarroako Gobernuko presidenteak Nafarroako Parlamentuan jakitera eman duenez, Foru Erkidegoan 348 pertsona hil dira guztira (ez 338, Ministerioak jakitera eman duenez), beste zortzi pertsona gehiago hil baitira azken 24 ordutan, 4 ospitalean eta 4 ospitaletik kanpo. Guztira, 265 ospitale-eremuan hil dira eta 83 ospitalez kanpoko eremuan.

Bestalde, Nafarroak 85 positibo berri zenbatu ditu, horrela, Foru Erkidegoak 4.433 kasu positibo ditu guztira. Presidenteak emandako datuen arabera, une honetan 460 pertsona daude ingresatuta, eta horietatik 53 zainketa intentsiboetako unitateetan daude.

Apirilaren 6az geroztik zainketa intentsiboetako unitateetan ospitaleratu behar izan dituzten 124 pertsonen kopurua mantendu egin da. Era berean, 1.056 alta eman dira ospitalean, horietatik 21 ostiral honetan eta beste 29 joan den ostegunean.

Azkenik, 47 lagun sendatu dira azken egunean, hau da, 892 pertsonak gainditu dute COVID-19a Nafarroan. Chiviteren arabera, koronabirusaren bilakaerari buruzko datuek "baikorrak izateko aukera ematen digute, betiere zuhurtziaz", eta "epidemiaren hedadura mantentzen ari gara, eta osasun sistemak, bai epidemiologiaren aldetik, bai asistentziaren aldetik, zentzuz erantzun du".

Ipar Euskal Herria

COVID-19 gaitzarengatik 18 lagun hil dira Baiona eta Paueko ospitaleetan eta Akitania Berrian 220. Ipar Euskal Herriko egoera zein den zehaztea, berriz, ez da erraza. Agintariek ez dute Lapurdi, Nafarroa Beherea eta Zuberoari buruzko datu ofizialik ematen. Pirinio Atlantikoko eta Akitania Berriko zifrak soilik eskaintzen dituzte.

Franck Dolosor ETBko kazetariak bildutako informazioaren arabera, maiatzaren 11ra arte luzatuko da konfinamendua Ipar Euskal Herrian Frantziako errepublikako presidenteak jakinarazi duenez.

Maiatzaren 11n sintomak dituzten guztiei testak egingo dizkiete eta ordurako herritar bakoitzari maskara bat emanen zaio. Egun horretan eskolak eta haurtzaindegiak irekiko dituzte piskanaka-piskanaka. Jatetxe eta museoek ezin izango dituzte oraindik ateak ireki eta jaialdiek uztail erdira arte zain egon beharko dute.

Azken egunotako zifrak "apur bat desitxuratuta" daude

Espainiak 5.252 koronabirus kasu zenabtu ditu azken 24 orduetan, hau da, atzo baino % 2,8 gehiago, orduan 5.183 positibo izan baitziren, Fernando Simon Osasun Alerta eta Lar rialdiak Koordinatzeko Zentroko (CCAES) zuzendariak prentsaurrekoan jakitera eman duenez.

Osasun Ministerioko adituak zehaztu duenez, azken egunotako zifrak "apur bat desitxuratuta" daude test azkarrak egin dituztelako, horietako batzuk sintomarik gabe. Hala, igoera hori "bi, hiru edo lau egunez" islatuko dela uste du. "Zifrak zuzentzen joan beharko dugu, ahalik eta homogeneoenak izateko", esan du.

Simonen esanetan, positiboen igoera "murrizten joan da" alarma egoera hasi zenetik.


Atorrasagasti Espainiako txapeldun

Erkidego autonomikoen arteko Espainiako Txapelketa irabazi dute Euskadiko jubenil mutilek, Kataluniari 36-32 irabazita.

Urtarrilaren 7a. Urduri Ander Atorrasagastiren mutilak. Urduri bezain gogotsu. Gogotsu bezain kontzentratuta. 13:00ak, epaileak txistu egin zuen, 60 minutu bizi zituzten aurretik. Tentsio handiko ordubetea izan zen arren, Euskadiko selekzioak kontrolpean izan zuen partida eta Erkidego autonomikoen arteko Espainiako Txapelketa irabazi zuen.

36-32 gailendu zen Euskadiko selekzioa. 4 goleko aldearekin irabazi zuen partida. Finala baina hiru egun lehenago, hamaikagatik galdu zuten talde berdinaren aurka, Kataluniaren kontra. Dena den, euskaldunek ez zuten estrategia aldatu, beren onena ematera joan ziren. Aurrekoan beren jokoan erori ginen. Gaur, beren kontraerasoa gelditzea zen helburua, estatikoki ez baitziren gu baina gehiago izan aurrekoan,

aitortu du Atorrasagastik, Euskadiko selekzioko delegatuak.

Helburua ondo bete dute Atorrasagastiren mutilek. Defentsan sendo egon baitira, harresi modukoa osatu dute. Gaur ondo moztu dugu beren erasoa eta guk jarri dugu partidaren erritmoa, azaldu du delegatuak; eta, gehitu du: bagenekien gure lana eginez gero aukerak izango genituela. Ez dugu aurreko partidatik ezer aldatu, gure egin dugu eta kito.

Dakiten moduan jokatuta eskuratu dute urrezko domina, atzean sendo eta aurrean bizkor ibilita. Erasoan ere fin ibili baitira. 36 gol eskuratu dituzte, ez da zifra makala.

Ander Atorrasagastiren esanetara zeuden Euskadiko jubenil mutilak kalitatea erakutsi dute zelaian. Asko aldatu da eskubaloia. Orain, txikitatik teknika lantzen da. Horregatik daude kalitate handiko jokalariak. Dena den, 1997ko generazioak kalitate berezia dauka. Aspaldian hemen inguruan izan den generaziorik onena da. Halaber, sekula ez zuten lortzen txapeldun geratzea. Txapelketa hau horregatik izan da berezia, beti gainetik izan dugun selekzioa mendean hartu dugulako.


Phoenix, The Lumineers eta Los Enemigos, Bilbao BBK Liven

Horiez gain, El Columpio Asesino, Dorian, The 1975 eta Elliott Brood ere izango dira Kobetamendin, 2014ean.

Bilbao BBK Live jaialdiaren bederatzigarren edizioan parte hartuko duten lehen taldeen izenak baiezatu ditu antolakuntzak. Phoenix, The Lumineers, Los Enemigos, El Columpio Asesino, Dorian, The 1975 eta Elliot Brood Kobetamendiko zelaietan arituko dira zuzenean. 2014ko uztailaren 10ean, 11n eta 12an izango da edizio berria.


6.000 bat lagun gerturatu dira Duranwop jaialdira

Jaialdiaren erantzunagaz pozik, datorren urtean hiru Durangoetan egitea aztertzen dabiltza.

Gaixotasun neurodegeneratiboen ikerketarako Walk On Project (WOP) ekimenak 6.000 lagun inguru batu ditu asteburuan Landako Gunean eta Plateruenean antolatutako ekitaldi eta kontzertuetan. Duranwopeko antolatzaileek balorazio positiboa egin dute.

Lehenengo Duranwop honen ondoren, jaialdia urtero antolatzeko asmoa agertu dute ekimenaren sortzaileek. Baliteke, gainera, datorren urtean Mexikoko eta AEBetako Coloradoko Durangoetara zabaltzea Duranwop; antolaketarako hartu-emanetan hasi dira dagoeneko.

Bazkaria, umeentzako jolasak, antzerkia... ekitaldi ugari egon da, zapatuan, batez ere, egunean zehar, baina asteburuko protagonista nagusia musika izan da. Asteburuan hamalau talde igo ziren Landako Guneko oholtzara; tartean, Aurora Beltran, Loquillo, Elliot Murphy, Gari, Steve Wynn, M-Clan eta Ariel Rot. Antolatzaileek eskerrak eman gura izan dizkie beharrean egon ziren ia 200 boluntarioei.

WOPeko kideak pozik azaldu dira bertaratutakoek jaialdia “emozio eta samurtasunaz bizi izan zutelako”.


Nafarroaren beltranizazioa

«In-inde-independençia!» oihuak. Psycho pelikulako soinu bandarenaren pareko musika aztoragarria. Aurpegia estaliriko bi lagun. Espainiako bandera, sutan. Kataluniakoa, bistan. Kataluniaren eta Nafarroaren egoerak, parekaturik. Emakumezko ahots kezkatuak ikusleari gaztigatuko dio Nafarroan ezker abertzaleak agintzen duela, eta herrialdea batasunizatzeko errepide mapa ezartzen ari dela, Nafarroa desagerrarazteko xedearekin euskara eta ikurrina inposatuz. Nafarroako espainiarrek laguntza behar ei dute. Eta emakumezko ahotsak galdera zuzena eginen dio pantailaren aurrean denari: «Lagunduko diguzu?». Bideoa amaitzeko, sare sozialetarako etiketa: #StopBatasunizacion.

Lasai, ez naiz aurrekoan Faltzes aldean, Foruzaingoaren trafiko kontrol batean, bost droga analisietan (egiten dituzten guztietan!) positibo eman zuen birigarroa. Ez didate kokainarik bota Cola-cao-an, heroinarik tean, pitxuminarik kafesnean, kalamurik kamamilan, MDMArik rooibos-ean. Lehen paragrafoko gidoia ez dut nik sortu. Egiazko bideo batetik hartua da.

Bideoa, joan den ostiralean, Madrilen aurkeztu zuten Nafarroako PPko buru Ana Beltranek eta PPko Politika Sozialetako idazkariorde Javier Marotok. Jarraian, PPk bere Twitterreko kontu ofizialetik zabaldu zuen, #StopBatasunizacion hashtagarekin.

Seguru asko ekimenaren bultzatzaileen harrigarri, bideoaren hasieran azaltzen den bandera espainiarrak ez bezala, sare sozialek ez dute su hartu haien mezuarekin. Lerrook idazteko orduan, PPren kontuak 693.775 jarraitzaile ditu. Eta 109k soilik birtxiokatu dute bideoa. Etiketa sakaturik, orotara 55 txio atera zaizkit, eta horien artean hainbat ironikoak dira, edo sarkastikoak, edo kritikoak.

Amaierako galderak izutzen nau ni gehien... Edo ez, egiaren aitortzeko, gehien izutzen nauena da jakitea Nafarroan badugula bideogile burubero bat halako ikus-entzunezko barroko-bizarre- goreaz erditzeko gauza dena. Baina, edonola ere, amaierako galdera guztiz aztoragarria begitantzen zait: lagunduko diguzu?

Nork? Nori? Zer?

Nori lagundu behar diote? Nafarroan bi parlamentari besterik ez duen alderdiari? Inkesta guztien arabera, hurrengo hauteskundeetan parlamentuan ordezkaritzarik gabe geratuko den indarrari?

Nork lagundu behar dio? Espainiar herritar arruntek? Ala bideoan Nafarroaren parekide aipatzen duten Kataluniako herritarrei bizkarra ederki berotu zieten Piolinen itsasontziko borradunek?

Eta nola lagundu behar diote? Beste behin ere borrak dantzan jarriz? 155.a aplikatuz? Nafarroaren autogobernua eta hartara nafarren erabakimena zeharo bertan behera utziz?

Edonola ere, ene uste harroan, Ana Beltranen bideoarekin gertaturikoak Nafarroan legealdi honetan oposizioaren artean gailendu den politika egiteko moldearen porrota islatzen du.

Aldaketaren indarrak erakundeetako aginteaz jabetu zirenetik, oposizioak bere osoan apokalipsiaren iragarpenean jardun du. Abesbatza apokaliptiko horretan nabarmentze aldera, Beltran anderea apokalipsi iragarpen identitarioan espezializatu da, boto-emaileen zuntz sentibera ukitzera iristeko itxaropenarekin, euskarafobian (akaso xenofobian) orain arte ezezagunak zitzaizkigun mailetara iritsiz (eta orain arte alor horretan gauza asko ikusitakoak ginen bazterrotan).

Nafarroako PPren buruaren jokaerak UPN mugiarazi du, eskuinetik aurreratu ez zitzan erregionalistak hormara (are gehiago) itsatsi baitira.

Alta, hilabeteak joan, hilabeteak etorri, mundu(foral)a ez da amaitu. Eta, errepikaren errepikaz, apokalipsi iragarpen identitario karrankariek denak gogaitu dituzte (edo gehienak, kafezalerik kafezaleenak izan ezik). Gauzak horrela, Mikel Bujanda lankideak Nafarroaren beltranizazioa deitzen duen prozesu horren ondorioz, (berriro ene uste harroan) foru eta udal hauteskundeetarako urtebete eskas falta den honetan, oposizioko buru marrantatuek zailtasun handiak dituzte beren boto-emaileak berriro aztoratuko (irakur bedi mobilizatuko) dituen diskurtsoa helarazteko.


EH Bilduk proposatu duen alokairurako diru laguntz

EH Bilduk proposatu duen alokairurako diru laguntzen azalpen-bideoa, hemen ikusgai.


'Egurrezko eskailera'

Maiteminduen egunaren negozioa eta hauster egunaren tradizioa alderantzizko bidean ari dira, iritzi-emailearen arabera: lehenengoa, gora bidean, indartzen; bigarrena, ahazten.

Inauteriak amaituta, Garizuman sartu gara gaur. Hauster eguneko tradizioa ahazten ari den neurrian ari da maiteminduen eguna indartzen. Egun horren jatorria gogoratu du Eli Larrinagak eta egun horretarako merkaturatzen diren oparien zerrenda egin: besteak beste, maiteminduaren balkoira gerturatzeko egurrezko eskilara. Halakorik ez da behar, ordea, "izarren hautsa garela sentiarazteko" behar dugun maitasun keinu egunerokoetarako.


'Maialen' trainerua ez da aurten uretaratuko

Arraun Elkarteak adierazi du ohar baten bidez «zailtasunak» izan dituztela bidean eta txalupa zintzilikatu behar izan dute.

Urte batzuk jarraian uretan ibili eta gero aurtengo udaran Maialen trainerua ez da uretaratuko eta Hernani Arraun Elkarteak erabaki du txalupa zintzilikatzea. Ohar baten bidez adierazi du klubak erabakia. «Ohar honen bidez jakinarazi nahi dizuegu, pena haundiarekin bada ere, aurten Hernaniko Arraun Elkarteak ezingo duela emakumeen trainerua uretaratu. Zailtasunak izan ditugu bidean, eta azkenean erabaki dugu onena izango dela aurtengo denboraldian ez lehiatzea. Edonola ere, lanean jarraituko dugu datorren denboraldiari begira, berriro ere traineru berdea uretan ikusteko».

Etxean jarraitzen dute entrenatzen datorren denboraldiari begira

Guztion moduan, egun arraroak bizitzen ari dira, koronabirusaren ondorioz. «Hala ere, gure arraunlariek etxean entrenatzen jarraitzen duten moduan, zuzendaritzakook ere lanean dihardugu, eta ahal dugun guztia egingo dugu datorren denboraldian berriro ere emakumeen trainerua osatzeko. Eskerrak eman nahi dizkizuegu bidelagun izan zaituztegun guztiei, zuen babesa eta laguntzarengatik, eta espero dugu gertatutakoa ulertuko duzuela. Aurrerantzean ere zuek gurekin lanean jarraitu nahi izatea da gure desioa».


Sustrai Colinak irabazi du Amurrioko saioan

Beñat Gaztelumendi (694,5 puntu), Jon Maia (681,5), Nerea Ibarzabal (675,5), Jon Martin (668,5) eta Etxahun Lekue (615) sailkatu dira ondoren.

Sustrai Colinak irabazi du Bertsolari Txapelketa Nagusiko finalaurrekoen bigarren itzuliko lehen saioa, 701 puntu lortuta Amurrioko Bañueta kiroldegian egindako saioan. 1.325 lagun elkartu dira bertan.

Txapeldunaren atzetik, honela geratu dira gainerako bertsolariak: Beñat Gaztelumendi (694,5 puntu), Jon Maia (681,5), Nerea Ibarzabal (675,5), Jon Martin (668,5) eta Etxahun Lekue (615).

Bertsozale Elkarteak eskerrak eman dizkio Amurrioko Udalari eta Aiaraldeko bertso-eskolari saioa antolatzen emandako laguntzagatik. Bestalde, saioaren aurretik, Bertso Udalekuetan parte hartu duten hezitzaileak bildu dira Amurrion, elkarrekin bazkaldu eta egitasmo horren 20. urteurrena ospatzeko.

Bi itzulietako puntuen batuketa, finalerako giltza

Hiru saiok osatuko dute igandean hasi den bigarren itzulia, eta bertan lortzen duten puntuazioa lehen itzulikoari batuko zaio. Batura horrek erabakiko du abenduaren 17an jokatuko den final handian nor arituko den. Donibane Lohizune eta Iruñea izango dira tarteko helmugak, azaroaren 26an eta abenduaren 2an.


David Ziganda. Migrazio eta Elkartasun topaketak


Jon eta Alex oholtzan ezkodu ditu Pablo Barrio alkateak

Jon eta Alex oholtzan ezkodu ditu Pablo Barrio alkateak.


Basarri bertsopaper lehiaketa antolatu du udalak

Euskara eta bertsogintza sustatze aldera, Zarauzko Udaleko Kultura Sailak XXXVI. Basarri Bertsopaper Lehiaketa antolatu du. Aurten, egoera berezian dator deialdia: itxialdi betean. Hori horrela, udalak lehiaketa aurreratzea erabaki du, uztailetik ekainera. “Helburua da herritarren sorkuntza-grina eta lanerako gogoa aprobetxatzea, eta, bide batez, etxeratze egoeran denbora nola xahutu jakin gabe dabiltzan horiei aukera bat gehiago eskaintzea”, azpimarratu du Kultura zinegotzi Irune Urbietak.

Parte hartzaileek hainbat baldintza hartu beharko dituzte kontuan lanak aurkezteko orduan. Luzerari dagokionez, lehiaketara aurkezten diren bertsopaper bakoitzak zortzi bertso izan beharko ditu gutxienez, eta parte hartzaile bakoitzak bi lan aurkeztu ahal izango ditu gehienez ere. Ohi bezala, gaia librea izango da.

Ekainaren 14a izango da bertsopaperak aurkezteko azken eguna, eta kultura@zarautz.eus posta elektronikoan jasoko ditu udalak, izen emate orriarekin batera. Epaimahaia udalak aukeratuko du, eta, era berean, iazko txapeldunak ere osatuko du; hau da, Ekaitz Goikoetxeak. Nola ez dakizun hori izeneko bertso sortarekin irabazi zuen beasaindarrak; Aner Peritz zarauztarrak lortu zuen bigarren saria, eta Julen Zulaika zarauztarraren sortari aipamen berezia egin zioten.

Epaia uztail hasieran emango dute jakitera, eta sari banaketa ekitaldia, urteroko moduan, Motxian bertso eskolak antolatzen duen Bertso Astearen barruan egingo da. Irabazleak 1.500 euro eta txapela jasoko ditu bere lanagatik, eta bigarren saria 1.000 euro eta oroigarri bat izango da. Hala ere, aurkeztutako lanek beharrezko maila izan ezean, sariak eman gabe geratu daitezke.

Lehiaketari buruzko informazio gehiago edo zalantzak argitu nahi dutenek 943-00 51 20 telefono zenbakira dei dezakete, edo kultura@zarautz.eus posta elektronikora idatzi.

Hemen lehiaketaren oinarriak.

Hemen izen emate orria.